(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Ρ΄

Παρασκευή 16 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας της Βουλευτού κ. Ο. Θρασκιά , σελ.
3. Ανακοινώνεται ότι τη συνεδρίαση παρακολουθούν μαθητές από το 2ο Γυμνάσιο Δράμας, το Saint Catherine British School και από το 9ο Δημοτικό Σχολείο Αγίου Δημητρίου, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 19 Φεβρουαρίου 2024, σελ.
2. Συζήτηση επικαίρων ερωτήσεων:, σελ.
 α) Προς τον Υπουργό Αγροτικής Ανάπτυξης και Τροφίμων:, σελ.
 i. με θέμα: «Συνολικό ποσό εξόφλησης αποζημιώσεων αγροτών και κτηνοτρόφων από β€’Daniel’’ και β€’Elias’’ και ακριβές χρονοδιάγραμμα καταβολής τους», σελ.
 ii. με θέμα: « Άμεσες ενέργειες της Κυβέρνησης για την επίλυση του προβλήματος εκμίσθωσης ακινήτων κάτω των 100 στρεμμάτων», σελ.
 iii. με θέμα: «Χωρίς νερό οι αγρότες της Αργολίδας λόγω διακοπής της ηλεκτροδότησης του κεντρικού αντλιοστασίου του Αναβάλου από τον ΔΕΔΔΗΕ», σελ.
 β) Προς τον Υπουργό Παιδείας, Θρησκευμάτων και Αθλητισμού:, σελ.
 i. με θέμα: «Να μην υποβαθμιστούν τα σχολεία του Δήμου Πωγωνίου», σελ.
 i. με θέμα: «Να μην υποβαθμιστούν τα σχολεία του Δήμου Πωγωνίου», σελ.
 γ) Προς την Υπουργό Εργασίας και Κοινωνικής Ασφάλισης, με θέμα: «Εργατικές Κατοικίες Χριστού Βαρβασίου Χίου υπό κατάρρευση», σελ.
 δ) Προς τον Υπουργό Περιβάλλοντος και Ενέργειας, με θέμα: « Άμεση λύση στο πρόβλημα με τα φορτηγά Δημοσίας Χρήσης (Δ.Χ.) των Σερβίων», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΜΙΧΑΗΛΙΔΗΣ Σ. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΒΕΤΤΑ Κ. , σελ.
 ΔΕΛΒΕΡΟΥΔΗΣ Κ. , σελ.
 ΚΟΚΚΑΛΗΣ Β. , σελ.
 ΜΑΚΡΗ Ζ. , σελ.
 ΜΙΧΑΗΛΙΔΗΣ Σ. , σελ.
 ΝΙΚΟΛΑΪΔΗΣ Α. , σελ.
 ΠΟΥΛΑΣ Α. , σελ.
 ΣΔΟΥΚΟΥ Α. , σελ.
 ΣΠΑΝΑΚΗΣ Β. , σελ.
 ΣΤΑΜΕΝΙΤΗΣ Δ. , σελ.
 ΤΖΟΥΦΗ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ρ΄

Παρασκευή 16 Φεβρουαρίου 2024

Αθήνα, σήμερα στις 16 Φεβρουαρίου 2024, ημέρα Παρασκευή και ώρα 9.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-2-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟΘ΄ συνεδριάσεώς του, της Πέμπτης 15 Φεβρουαρίου 2024, σε ό,τι αφορά την ψήφιση στο σύνολο του σχεδίου νόμου: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Προτού προχωρήσουμε στη συζήτηση του προγραμματισμένου για σήμερα δελτίου επίκαιρων ερωτήσεων, επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 19 Φεβρουαρίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 683/5-2-2024 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Νικολάου Παππά προς τον Υπουργό Εθνικής Οικονομίας και Οικονομικών, με θέμα: «Είναι αποδεκτή η απώλεια 40 δισ. ευρώ από την πώληση μετόχων τραπεζών; Απεμπολούνται μερίσματα και επενδύσεις δισεκατομμυρίων ευρώ».

2. Η με αριθμό 689/6-2-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς τον Υπουργό Εθνικής Οικονομίας και Οικονομικών,με θέμα: «Τραπεζικές χρεώσεις στο IRIS - Άγνοια ή ψέμα της Κυβέρνησης;»

3. Η με αριθμό 706/12-2-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικόλαου Παπαναστάσηπρος τον Υπουργό Εθνικής Άμυνας με θέμα: «Η απαξίωση των στρατιωτικών εργοστασίων και η ιδιωτικοποίηση του έργου τους».

4. Η με αριθμό 693/7-2-2024 επίκαιρη ερώτηση του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Εθνικής Άμυνας, με θέμα: «Απόκτηση εμπραγμάτων δικαιωμάτων στην Θράκη από Τούρκους».

5. Η με αριθμό 705/9-2-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Νίκη» κ. Σπυρίδωνα Τσιρώνη προς τον Υπουργό Προστασίας του Πολίτη, με θέμα: «Οργάνωση του EUROPRIDE στην Θεσσαλονίκη».

6. Η με αριθμό 710/12-2-2024 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας με θέμα: «Η νέα περιβαλλοντική καταστροφή στον Ασωπό ποταμό και ευρύτερα στην Ανατολική Αττική με την επίκληση της «βιώσιμης ανάπτυξης διά χωροθέτησης ΧΥΤΒΕΑ».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 687/6-2-2024 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά προς τον Υπουργό Προστασίας του Πολίτη, με θέμα: «Εγκλωβισμένα ασθενοφόρα στην κίνηση λόγω έργων κατασκευής του «Fly Over» Θεσσαλονίκης».

2. Η με αριθμό 690/7-2-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Υγείας, με θέμα: «Χωρίς καρδιολόγο το νοσοκομείο της Κω - Καταρρέει το νοσοκομείο εξαιτίας της έλλειψης προσωπικού, δεν καλύπτονται πάνω από τις μισές οργανικές θέσεις».

3. Η με αριθμό 707/12-2-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για την ασφαλή και απρόσκοπτη λειτουργία του Γενικού Νοσοκομείου Χανίων, του Κέντρου Ψυχικής Υγείας και του ΕΚΑΒ της Περιφερειακής Ενότητας (ΠΕ) Χανίων».

4. Η με αριθμό 713/12-2-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εθνικής Άμυνας με θέμα: «Η εμπλοκή της Ελλάδας στις επιθέσεις των ανταρτών Χούθι στην Ερυθρά».

5. Η με αριθμό 688/6-2-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Εθνικής Οικονομίας και Οικονομικών, με θέμα: «Προβληματισμοί για την εφαρμογή λογισμικών Τεχνητής Νοημοσύνης στην ΑΑΔΕ».

6. Η με αριθμό 709/12-2-2024 επίκαιρη ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Εθνικής Οικονομίας και Οικονομικών με θέμα: «Δημιουργία Νομοθετικής Ρύθμισης για την αποστολή του Market Pass στους πληγέντες του Ν. Ροδόπης».

7. Η με αριθμό 708/12-2-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς την Υπουργό Εργασίας και Κοινωνικής Ασφάλισης με θέμα: «Για την αναδρομική ένταξη ασφαλισμένων του πρώην Ταμείου Σύνταξης και Επικουρικής Ασφάλισης Προσωπικού Γεωργικών Συνεταιριστικών Οργανώσεων (ΤΣΕΑΠΓΣΟ) στον Κώδικα βαρέων και ανθυγιεινών επαγγελμάτων (ΚΒΑΕ)».

8. Η με αριθμό 696/8-2-2024 επίκαιρη Ερώτηση του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Υγείας, με θέμα: «Οριακή κατάσταση στο Γενικό Νοσοκομείο Λαμίας. Κινδυνεύει ακόμη και η ύπαρξη της Παιδιατρικής και της Μαιευτικής κλινικής».

9.Η με αριθμό 711/12-2-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Καραθανασόπουλου προς την Υπουργό Εσωτερικών με θέμα: «Να έχουν πρόσβαση σε ποιοτικό και φθηνό πόσιμο και τρεχούμενο νερό οι κάτοικοι της Ζακύνθου».

10. Η με αριθμό 697/8-2-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς την Υπουργό Εσωτερικών, με θέμα: «Να χαρακτηριστούν άμεσα ως επιλαχόντες οι νέοι επιτυχόντες του διαγωνισμού 1Γ/2022».

11. Η με αριθμό 700/9-2-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χρήστου Γιαννούλη προς τον Υπουργό Περιβάλλοντος και Ενέργειας, με θέμα: «Δραματική αύξηση αιωρούμενων σωματιδίων καταγράφεται σε περιοχές της Θεσσαλονίκης».

Κυρίες και κύριοι συνάδελφοι, στο σημείο αυτό θα ήθελα, επίσης, να σας ανακοινώσω ότι η Βουλευτής του ΣΥΡΙΖΑ - Προοδευτική Συμμαχία κ. Ουρανία Θρασκιά ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός-Ιωάννης Γ. Κουτνατζής μάς ενημερώνει ότι θα συζητηθούν σήμερα οι υπ’ αριθμόν 684/5-2-2024 και 699/9-2-2024 επίκαιρες ερωτήσεις, η υπ’ αριθμόν 703/9-2-2024 επίκαιρη ερώτηση, η υπ’ αριθμόν 701/9-2-2024 επίκαιρη ερώτηση, καθώς επίσης και η υπ’ αριθμόν 686/6-2-2024, 692/7-2-2024 και 714/12-2-2024 επίκαιρες ερωτήσεις.

Αρχίζουμε, λοιπόν, με την πρώτη με αριθμό 692/7-2-2024 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Συνολικό ποσό εξόφλησης αποζημιώσεων αγροτών και κτηνοτρόφων από «Ντάνιελ» και «Ηλίας» και ακριβές χρονοδιάγραμμα καταβολής τους».

Στην ερώτηση αυτή -καθώς και στις επόμενες άλλες δύο- θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Ορίστε, κύριε Κόκκαλη, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υφυπουργέ, έχουν κλείσει πέντε μήνες -πάμε στον έκτο μήνα- από τις καταστροφικές πλημμύρες στη Θεσσαλία. Γνωρίζετε και εσείς την κατάσταση, έχετε επισκεφτεί αρκετές φορές με τον κύριο Υπουργό, με τον κ. Τριαντόπουλο, κυβερνητικά κλιμάκια.

Η κατάσταση, όμως, σήμερα στη Θεσσαλία αποτυπώνεται στα εκατόν ογδόντα χιλιάδες στρέμματα κάτω από το νερό, χωρίς να υπάρχει αυτή τη στιγμή που μιλάμε, σήμερα που μιλάμε, ένα σχέδιο από την Κυβέρνηση πότε και πώς θα φύγουν τα νερά. Έχει καταβληθεί η προκαταβολή στη φυτική παραγωγή, έχει καταβληθεί και η προκαταβολή στη ζωική παραγωγή, πλην όμως, οι ζημιές που έχουν υποστεί οι αγρότες και οι κτηνοτρόφοι είναι πολλαπλές. Για παράδειγμα, έχει πλημμυρίσει το σπίτι, έχει πλημμυρίσει το χωράφι. Αυτό το γεγονός δημιουργεί αυτομάτως τέσσερις ζημιές, το σπίτι, το χωράφι σαν χωράφι απώλεια παραγωγής για την επόμενη χρονιά, αλλά και απώλεια της φυτικής παραγωγής. Επίσης, μέσα στο χωράφι υπήρχε και ο εξοπλισμός, συνεπώς τέσσερις ζημιές.

Σας είχαμε πει εγκαίρως ότι τρεις είναι οι λέξεις στις οποίες πρέπει να απαντήσετε στους ανθρώπους του πρωτογενούς τομέα: τι, πότε και πόσο. Τι θα αποζημιωθεί, πότε και πόσο. Όσο πιο απλά τόσο το καλύτερο.

Σήμερα μπορείτε να πείτε ως Κυβέρνηση το συνολικό ποσό αποζημίωσης για κάθε είδος φυτικής παραγωγής, αλλά και στη ζωική παραγωγή; Παράδειγμα, στο βαμβάκι δώσατε προκαταβολή 140 ευρώ. Ποιο θα είναι το συνολικό ποσό και πότε; Στο καλαμπόκι; Στην ντομάτα; Σήμερα οι αγρότες και οι κτηνοτρόφοι της Θεσσαλίας περιμένουν από την Κυβέρνηση τη σαφέστατη τοποθέτηση για το ακριβές χρονοδιάγραμμα αφ’ ενός των αποζημιώσεων σε κάθε είδος της φυτικής παραγωγής αλλά και ζωικής, αλλά και το συνολικό ποσό της αποζημίωσης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κύριε Υφυπουργέ, έχετε τον λόγο για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, ούτε λίγο ούτε πολύ ουσιαστικά υπονοείτε, μας κατηγορείτε ότι δεν έχουμε κάνει τίποτα για τους παραγωγούς, τους συμπολίτες μας. Και εσείς δεν ξεφεύγετε από τον πειρασμό να κινδυνολογήσετε, όπως έχουν προσπαθήσει πάρα πολλοί συνάδελφοί σας κατά καιρούς με διάφορες αφορμές. Μόνο να σας θυμίσω ότι κανείς -μα, κανείς!- δεν επαληθεύτηκε. Και αυτό γιατί οι κυβερνήσεις της Νέας Δημοκρατίας τα τελευταία τεσσεράμισι χρόνια έχουν αποδείξει ότι δεν φείδονται βοήθειας και ενίσχυσης των κλάδων που πλήττονται από οποιαδήποτε αιτία.

Ειδικότερα για τον πρωτογενή τομέα δεν χρειάζεται -πιστεύω- να αναφέρω πάλι τα ποσά και τις παρεμβάσεις στις οποίες έχουμε προβεί για να ανταπεξέλθει ο κλάδος σε κρίσεις, όπως η πανδημία ή η ενεργειακή κρίση. Άλλωστε, είμαι σίγουρος ότι οι παραγωγοί το γνωρίζουν από πρώτο χέρι. Δεν φείδονται οι κυβερνήσεις μας και δεν κρύβονται. Από την πρώτη στιγμή και μέχρι σήμερα κυβερνητικά κλιμάκια και υπηρεσιακά κλιμάκια βρέθηκαν στο πεδίο πάρα πολλές φορές. Μίλησαν με παραγωγούς και φορείς, άκουσαν, συζήτησαν, συντόνισαν και σχεδίασαν και κυρίως υλοποίησαν και υλοποιούν.

Ας βάλουμε, λοιπόν, τα πράγματα σε μία σειρά. Τα φαινόμενα «Ντάνιελ» και «Ηλίας» έλαβαν χώρα τον Σεπτέμβριο του 2023 και όπως προκύπτει από τα στοιχεία του αρμοδίου Υποκαταστήματος του ΕΛΓΑ στην Περιφέρεια Θεσσαλίας, για ζημιές φυτικής παραγωγής έγιναν τετρακόσιες τέσσερις αναγγελίες και υποβλήθηκαν τριάντα χιλιάδες ενενήντα οκτώ δηλώσεις ζημιάς για ένα εκατομμύριο εκατόν δεκαέξι χιλιάδες εξακόσια ενενήντα δύο στρέμματα, οι οποίες αφορούν σε διάφορες καλλιέργειες, βαμβάκι, αραβόσιτο, κηπευτικά, δενδρώδεις. Αντίστοιχα, για ζημιές ζωικού κεφαλαίου έχουν υποβληθεί συνολικά σε όλες τις περιφερειακές ενότητες δύο χιλιάδες εξακόσιες ογδόντα δηλώσεις ζημιάς που αφορούν ογδόντα τρεις χιλιάδες διακόσια είκοσι δύο αιγοπρόβατα, επτά χιλιάδες εννιακόσια οκτώ βοοειδή, εκατόν εννιά χιλιάδες οκτακόσια πενήντα τέσσερα μελισσοσμήνη, εξήντα έξι μόνοπλα, διακόσια εβδομήντα επτά κουνέλια, είκοσι μία χιλιάδες εννιακόσιους είκοσι χοίρους, εκατόν εβδομήντα μία χιλιάδες εννιακόσια είκοσι πτηνά. Αν θέλετε προφανώς την ανάλυση ανά νομό για δηλωθείσες εκτάσεις και δηλωθέν ζωικό κεφάλαιο μπορούμε να σας διαθέσουμε τα στοιχεία του ΕΛΓΑ.

Οι γενικές εκτιμήσεις έχουν ολοκληρωθεί. Για την ταχύτερη ολοκλήρωσή τους και την επίσπευση των διαδικασιών στην πληρωμή το υποκατάστημα ενισχύθηκε με ογδόντα επτά εποχικούς γεωτεχνικούς, οπότε ο συνολικός αριθμός γεωτεχνικών του συγκεκριμένου καταστήματος ανήλθε στα εκατόν τριάντα άτομα.

Για τα εδάφη για τα οποία υπάρχει ομοιογένεια ζημιών εφαρμόστηκαν οι συνολικές εκτιμήσεις κατά είδος καλλιέργειας και γεωγραφική ζώνη που επλήγη, σύμφωνα με το άρθρο 18 του κανονισμού φυτικής παραγωγής. Ο ΕΛΓΑ έλαβε όλες τις απαραίτητες δορυφορικές εικόνες, τις οποίες αξιοποιεί σε συνδυασμό με το αρχείο ΟΣΔΕ του 2023.

Εφαρμόσαμε μέσω του ΕΛΓΑ ad hoc πρόγραμμα οικονομικών ενισχύσεων 260 εκατομμύρια ευρώ που βαρύνει τον κρατικό προϋπολογισμό και για έναρξη καταβολής αποζημιώσεων όσο πιο άμεσα ήταν δυνατόν. Τα χρήματα αυτά έχουν περιέλθει στον ΕΛΓΑ, και τα 260 εκατομμύρια. Ήδη ως τώρα πάνω από 150 εκατομμύρια έχουν πιστωθεί στους λογαριασμούς αγροτών και κτηνοτρόφων. Και λέω «ήδη» γιατί το σύστημα για την υποβολή δηλώσεων ζημιάς κατόπιν αιτημάτων των παραγωγών για παρατάσεις έκλεισε 20-10-2023 και στις 8-11-2023 χορηγήθηκε προκαταβολή για ζωικό κεφάλαιο συνολικού ύψους 16,2 εκατομμύρια ευρώ. Στις 17-11-2023, 21-12-2023 και στις 14-2-2024 χορηγήθηκε προκαταβολή για τη φυτική παραγωγή συνολικού ύψους 138 εκατομμύρια για διάφορες καλλιέργειες, και αροτραίες αλλά και μόνιμες, όπως σταφύλια, αμύγδαλα, ακτινίδια κ.τ.λ.. Δηλαδή σε δεκαπέντε μέρες από τη λήξη της προθεσμίας υποβολής δήλωσης χορηγήθηκε προκαταβολή ζωικού κεφαλαίου και σε λιγότερο από τριάντα ημέρες προκαταβολή φυτικής παραγωγής και αναμένονται, αν χρειαστεί, και νέες προπληρωμές προκαταβολών εκεί που έχει γίνει κάποια αστοχία ή εκεί που δεν έχει προπληρωθεί. Μέχρι την Παρασκευή υπάρχει τηλεφωνικός κατάλογος στο οποίο ο παραγωγός μπορεί να απευθυνθεί.

Στη συνέχεια, βάσει των εκτιμήσεων του ΕΛΓΑ θα ακολουθήσει η ολοκλήρωση των αποζημιώσεων που έχουμε πει ότι θα είναι μέχρι 30-6-2024. Οι τιμές αποζημίωσης θα είναι όσο πιο κοντά επιτρέπουν η εθνική και η ενωσιακή νομοθεσία στις τιμές διάθεσης των προϊόντων στην αγορά.

Αλήθεια, επιμένετε ότι καθυστερήσαμε όταν μάλιστα είχαμε να διαχειριστούμε τέτοια πρωτόγνωρη κατάσταση, ζημιές τέτοιας έντασης και έκτασης; Μπορείτε να σκεφτείτε κάποιο προηγούμενο γρήγορων αντανακλαστικών επί δικών σας ημερών; Ο χρόνος καταβολής των αποζημιώσεων έχει ξεπεράσει κάθε προηγούμενο σε ταχύτητα, το δε ύψος των αποζημιώσεων είναι το μεγαλύτερο που έχει δοθεί ως τώρα και πολύ μεγαλύτερο των τιμών βάσης που προβλέπει ο Κανονισμός του ΕΛΓΑ και τονίζω ότι πρόκειται για χρήματα που εξασφάλισε η Κυβέρνηση από τον κρατικό προϋπολογισμό εκτός προϋπολογισμού του ΕΛΓΑ και δεσμευόμαστε ότι, εφόσον απαιτηθεί, θα εξασφαλιστεί και επιπλέον χρηματοδότηση ώστε όλοι οι παραγωγοί να λάβουν ως το τέλος το 100% της αξίας των αποζημιώσεων που δικαιούνται, χωρίς καμμία περικοπή ή μείωση.

Τώρα τα περί οριζόντιας περικοπής κατά 35% που αναφέρετε και στην ερώτησή σας προφανώς είναι μυθεύματα στον βωμό της ανυπόστατης προπαγάνδας. Το τελικό ποσό θα προκύψει όταν ολοκληρωθεί η συγγραφή και καταχώρηση των οριστικών πορισμάτων. Είναι τεχνικά αδύνατον να υπολογιστεί νωρίτερα .

Τα υπόλοιπα στη δευτερολογία μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Είπατε αρκετά όμως στην πρωτολογία, σχεδόν διπλασιάσατε τον χρόνο.

Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, δεν πιστεύουμε και δεν θεωρούμε ότι κινδυνολογούμε. Η πιο τρανή απόδειξη είναι το γεγονός ότι οι εκπρόσωποι των αγροτών των παρακάρλιων στη Θεσσαλία εξέφρασαν δυσφορία σε όλες τις πλευρές, ακόμα και στους εκπροσώπους αυτών, για το γεγονός ότι προχθές δεν συζητήθηκε το θέμα της Θεσσαλίας. Δεν νομίζω ότι κινδυνολογούμε όταν μεταφέρουμε την πραγματικότητα. Και η πραγματικότητα έχει να κάνει με το γεγονός ότι δεν γνωρίζουν ποιο είναι το τελικό ποσό αποζημίωσης σε κάθε καλλιέργεια στη φυτική παραγωγή αλλά και στη ζωική.

Είπατε πριν «έως 30-6-2024» -το κρατώ- όσον αφορά τον χρόνο. Όσον αφορά όμως το συνολικό ποσό, εάν κατάλαβα καλά, είπατε «όσο πιο κοντά στην τιμή διάθεσης του προϊόντος». Προσέξτε, η τιμή διάθεσης του προϊόντος, για παράδειγμα στο βαμβάκι, είναι πολύ χαμηλά φέτος, 53 - 54 λεπτά. Νομίζω αυτό θα αδικεί τους παραγωγούς βάμβακος, το να ληφθεί δηλαδή υπ’ όψιν η τιμή διάθεσης του προϊόντος την τελευταία χρονιά.

Το αίτημα των παραγωγών να μάθουν ποιο είναι το συνολικό ποσό αποζημίωσης είναι κινδυνολογία; Το αίτημα των παραγωγών κάποιοι εκ των οποίων δεν αποζημιώθηκαν για κάποια προϊόντα, όπως είναι τα αμύγδαλα, είναι κινδυνολογία; Το αίτημα των παρακάρλιων; Κύριε Υπουργέ, είπατε για πορίσματα. Το είπα και προχθές στην Ολομέλεια, για να καταβληθεί αποζημίωση πρέπει να υπάρχουν πορίσματα. Για να υπάρχουν πορίσματα πρέπει να πάνε οι υπάλληλοι να κάνουν αυτοψία. Όταν τα νερά ακόμα είναι στα εκατόν ογδόντα χιλιάδες στρέμματα πώς θα πάνε; Άρα αυτή η αποζημίωση και η εκτίμηση μεταφέρεται στο απώτερο μέλλον.

Νομίζω ότι μεταφέρουμε επακριβώς την πραγματικότητα, χωρίς να κινδυνολογούμε και χωρίς να λαϊκίζουμε, διότι οι αγρότες και οι κτηνοτρόφοι περιμένουν απάντηση σε τρεις λέξεις: τι θα αποζημιωθεί -διαφυγόν κέρδος, ζώα, διαφυγόν κέρδος στα ζώα;- πότε, -είπατε 30-6-2024- και πόσο θα είναι το συνολικό ποσό αποζημίωσης και στο βαμβάκι και στην ντομάτα και στο καλαμπόκι και στη ζωική παραγωγή, αλλά και στον εξοπλισμό. Διότι οι ζημιές οι οποίες έχουν γίνει είναι πολλαπλές. Μη στεκόμαστε μόνο στην φυτική παραγωγή, στην απώλεια της σοδειάς για φέτος.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, για τα παρακάρλια σάς ανέφερα πώς γίνεται με τους χάρτες η συγκεκριμένη διαδικασία που ακολουθεί ο ΕΛΓΑ. Όχι μόνο στην παρακάρλια περιοχή, αλλά παντού στην Ελλάδα έχει μεθοδολογία.

Συνεχίζω την απάντηση στην ερώτησή σας και συνεχίζω με την αποζημίωση της ζωικής παραγωγής. Οι αποζημιώσεις που ξεκίνησαν να χορηγούνται από τον ΕΛΓΑ αφορούν μόνο την απώλεια ζωικού κεφαλαίου. Αυτό που αναφέρετε ως πρόθεση της Κυβέρνησης -και απαντώ στην ερώτησή σας- για την κατάσταση του ζωικού κεφαλαίου και των σταβλικών εγκαταστάσεων, δεν είναι απλή πρόθεση, είναι δέσμευση η οποία υλοποιείται άμεσα. Σε λίγες μέρες θα έχουμε από το Υπουργείο την ανακοίνωση για το Υπομέτρο 5.2 του ΠΑΑ προϋπολογισμού 45 εκατομμυρίων, που θα διατεθούν για δωρεάν αντικατάσταση ζωικού κεφαλαίου και την κατασκευή νέων σύγχρονων εγκαταστάσεων με ενίσχυση 100% επί των τιμολογίων αγοράς. Και όπως σας είπα, θα ενεργοποιηθεί άμεσα.

Μέτρα ελήφθησαν και για την μελισσοκομία προκειμένου να διασφαλιστεί η ομαλή λειτουργία του Μελισσοκομικού Προγράμματος ύψους 61 εκατομμυρίων ευρώ για το 2023 - 2027.

Αντίστοιχα, για την αλιεία χορηγήσαμε κρατική ενίσχυση ήσσονος σημασίας 2,6 εκατομμύρια ευρώ, εκδώσαμε προγράμματα απόσυρσης, κατανείμαμε πλεονάζουσα αλιευτική ικανότητα για πρώτη φορά μετά από δεκαετίες.

Επίσης φροντίσαμε και γι’ αυτούς τους αγρότες και τους κτηνοτρόφους που δεν είχαν υποχρέωση να ασφαλίζουν τις εκμεταλλεύσεις τους στον ΕΛΓΑ -πτηνά, χοίροι, αρωματικά φυτά- να αποζημιωθούν μέσω του Γεωργικού Αποθεματικού του 2023 που ανέρχεται στα 15,8 εκατομμύρια ευρώ. Εκδόθηκε σχετική υπουργική απόφαση με αριθμό 192587 τον Ιανουάριο του 2024 και αποζημιώθηκαν μέχρι 31-1-2024.

Με τον νόμο 4797/2021 που έφερε η Νέα Δημοκρατία θεσπίστηκε το πλαίσιο για να μπορούν να αποζημιωθούν το πάγιο και έγγειο κεφάλαιο, ο εξοπλισμός και τα αποθηκευμένα προϊόντα μέσω κρατικής αρωγής. Ήδη έχει χορηγηθεί πρώτη αρωγή περίπου 40 εκατομμύρια ευρώ σε δεκαοκτώ χιλιάδες αιτήσεις και μάλιστα το ύψος επιχορήγησης από 2.000 και 4.000, που ήταν αρχικά, αυξήθηκε στις 5.000 - 10.000, όπως ανακοίνωσε ο Πρωθυπουργός Κυριάκος Μητσοτάκης.

Εξασφαλίσαμε, μετά από συνεχείς παρεμβάσεις του Υπουργείου μας, ποσό 43 εκατομμύρια ευρώ από το γεωργικό αποθεματικό του 2024, που θα διανεμηθεί άμεσα για την αντιστάθμιση των οικονομικών απωλειών των γεωργών που έχουν πληγεί. Οι πληρωμές αυτές αναμένεται να ολοκληρωθούν μέχρι 31-5-2024.

Και συνεχίζω. Ένα νέο μέτρο του ΠΑΑ θα καλύψει την απώλεια εισοδήματος για όσο καιρό απαιτηθεί στις παρακάρλιες περιοχές -σας απαντώ δηλαδή- όπου πράγματι εκατόν ογδόντα χιλιάδες στρέμματα καλλιεργήσιμων εκτάσεων είναι καλυμμένα με νερό.

Αξίζει, τέλος, να αναφερθεί ότι οι αποζημιώσεις είναι ακατάσχετες, οι κτηνοτρόφοι απαλλάσσονται από τα τέλη εισφοράς γάλακτος και κρέατος. Ο ΟΠΕΚΕΠΕ για εύλογο χρονικό διάστημα θα αναστείλει τους ελέγχους στην Περιφέρεια Θεσσαλίας.

Στο μέτρο του σχεδίου βελτίωσης, θα καλυφθούν στο σύνολο οι επιλέξιμες αιτήσεις της Θεσσαλίας, με υπερδιπλασιασμό του προϋπολογισμού. Προκηρύσσεται ειδικά για τις πληγείσες περιοχές το πρόγραμμα μείωσης των νιτρικών στη γεωργία με 100 εκατομμύρια για δύο έτη διάρκεια. Θα υπάρχει επταετής ρύθμιση οφειλών για το αγροτικό ρεύμα και διετής αναστολή είσπραξης οφειλών και στη συνέχεια, πενταετής ρύθμιση των οφειλών άτοκα. Η κάλυψη των τόκων θα γίνει από το κράτος.

Πολύ σύντομα θα έχει η Κυβέρνηση στα χέρια της την πρόταση της ολλανδικής εταιρείας για την αποκατάσταση στις πλημμυρισμένες περιοχές. Πάνω σε αυτό θα στηριχθούν τα έργα και οι παρεμβάσεις ώστε η περιοχή να μην επανέλθει απλώς στην πρότερη κατάσταση, αλλά να θωρακιστεί απέναντι σε μελλοντικά φαινόμενα.

Όπως αντιλαμβάνεστε λοιπόν, οι παραγωγοί που τόσο ανελέητα ζημιώθηκαν από την ίδια τη φύση που υπηρετούν δεν έμειναν και δεν θα μείνουν χωρίς αποζημίωση. Αντίθετα, έλαβαν τις πρώτες αποζημιώσεις σε χρόνο ρεκόρ και τα τελικά ποσά θα είναι τα μεγαλύτερα που έχουν δοθεί έως τώρα. Αλλά ο δικός μας στόχος και η δική μας δουλειά δεν τελειώνουν εκεί.

Εσείς μπορείτε να εξαντλείτε τα ζητούμενα σας στην άμεση χρηματική ενίσχυση, αλλά εμείς έχουμε ένα όραμα, να αντιστρέψουμε την κατάσταση και την καταστροφή να την κάνουμε ευκαιρία για ανασυγκρότηση της αγροτικής παραγωγής.

Για την Κυβέρνηση, η αναγέννηση της Θεσσαλίας αποτελεί ένα πάρα πολύ μεγάλο στοίχημα που είμαστε τελικά αποφασισμένοι να το κερδίσουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Προχωρούμε στη δεύτερη επίκαιρη ερώτηση η οποία είναι η δεύτερη με αριθμό 686/6-2-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Αγροτικής Ανάπτυξης και Τροφίμων, με θέμα: «Άμεσες ενέργειες της Κυβέρνησης για την επίλυση του προβλήματος εκμίσθωσης ακινήτων κάτω των εκατό στρεμμάτων».

Ορίστε, κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ**: Ευχαριστώ, κύριε Πρόεδρε.

Κύριε Υπουργέ, όπως γνωρίζετε, ένα μείζον πρόβλημα που απασχολεί πολλούς αγρότες και επιχειρηματίες τόσο στην εκλογική μου περιφέρεια, τη Δράμα, όσο και σε άλλες περιοχές ανά την Ελλάδα είναι η αδυναμία εκμίσθωσης από το ελληνικό δημόσιο εκτάσεων κάτω από εκατό στρέμματα τα οποία όμως ειδικότερα ανήκουν σε τμήματα εκτάσεων μεγαλύτερα των εκατό στρεμμάτων.

Οι άνθρωποι αυτοί αναζητούν μάταια λύσεις στα προβλήματά τους, λαμβάνοντας υποσχέσεις που τελικά δεν τηρούνται. Για το ζήτημα αυτό έχω ήδη ασκήσει κοινοβουλευτικό έλεγχο. Στις 27 Νοεμβρίου 2023 συζητήθηκε σχετική επίκαιρη ερώτησή μου, όμως δεν δόθηκαν από την πλευρά σας επαρκείς και ικανοποιητικές απαντήσεις στα τόσα σοβαρά προβλήματα που έθεσα.

Πιο συγκεκριμένα, είχατε πει ότι το Υπουργείο σας ήδη επεξεργαζόταν σχετική νομοθετική ρύθμιση που θα υλοποιούσε και θα επίσπευδε τη διαδικασία. Μάλιστα είχατε δεσμευτεί ότι στις αρχές του 2024 επρόκειτο να λειτουργήσει σύστημα ψηφιακής υποβολής αιτημάτων παραχώρησης ακινήτων, ώστε να απλοποιείται και να διευκολύνεται η διαδικασία για τους ενδιαφερόμενους.

Σήμερα, δυστυχώς, από το ίδιο βήμα αναγκάζομαι με μεγάλη απογοήτευση να επανέλθω στο φλέγον αυτό ζήτημα και να επιμείνω για τη λύση του ίδιου ακριβώς προβλήματος, κύριε Υπουργέ. Διαπιστώσαμε ότι καμμία πρωτοβουλία δεν έχει λάβει το Υπουργείο σας, καμμία λύση δεν έχουν δει οι αγρότες και οι ιδιώτες επενδυτές στο πρόβλημά τους και καμμία δέσμευση από αυτά που εξαγγείλατε δεν έχει τηρηθεί.

Αναγκάζομαι, λοιπόν, να σας καλέσω για άλλη μια φορά, προκειμένου να απαντήσετε, κύριε Υπουργέ, πώς σκοπεύετε και πότε να προβείτε στη νομοθετική πρωτοβουλία για την επίλυση του προβλήματος.

Οι αγρότες σήμερα βρίσκονται στους δρόμους για τα δίκαια αιτήματά τους και σε αυτή τη δύσκολη συγκυρία, κύριε Υπουργέ, οφείλουμε να τους δώσουμε επαρκείς απαντήσεις. Η πολιτεία οφείλει να τηρεί τις δεσμεύσεις της και να κάνει αυτό που πρέπει με άμεσο και αποτελεσματικό τρόπο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Έχετε τον λόγο, κύριε Υπουργέ, για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριοι συνάδελφοι, ομολογώ ότι με εντυπωσιάζει λίγο που επανέρχεστε στην ίδια ερώτηση, κατηγορώντας μας για μια ακόμη φορά προφανώς για αδιαφορία στο θέμα της διευθέτησης του συγκεκριμένου ζητήματος. Και το λέω αυτό για δύο λόγους.

Κατ’ αρχάς, γιατί επί κυβερνήσεων ΠΑΣΟΚ και ΣΥΡΙΖΑ δεν έγινε καμμία ουσιαστική προσπάθεια πραγματικής διευθέτησης του πολύπλευρου θέματος της ακίνητης περιουσίας του Υπουργείου Αγροτικής Ανάπτυξης. Τόσο το ΠΑΣΟΚ όσο και ο ΣΥΡΙΖΑ μάλλον σε ατυχείς κινήσεις εντυπωσιασμού περιορίστηκαν, αν δούμε την «ΑΓΡΟΓΗ», η οποία έκλεισε χωρίς να επιτελέσει ουσιαστικά τον ρόλο της, όπως και ο Οργανισμός Διαχείρισης Ακινήτων, Γαιών και Εξοπλισμού του ΣΥΡΙΖΑ, ο οποίος δεν λειτούργησε ποτέ στην πράξη.

Οι κυβερνήσεις της Νέας Δημοκρατίας αντίθετα κάνουν μια σοβαρή, σχεδιασμένη και συντονισμένη προσπάθεια να βάλουν μια τάξη, μια ολιστική προσέγγιση, να δομήσουν ένα σύστημα καταγραφής, ελέγχου και διαχείρισης περιουσίας του Υπουργείου μας, μιας περιουσίας του ελληνικού δημοσίου δηλαδή, σύγχρονο, ευέλικτο, αξιόπιστο, αποτελεσματικό και απόλυτα διαφανές.

Μπορεί να κρίνετε ότι οι ρυθμοί δεν είναι οι βέλτιστοι και οι επιθυμητοί και εμείς θα θέλαμε να είναι ταχύτεροι, ωστόσο η διαχείριση ακίνητης περιουσίας είναι αρκετά περίπλοκη και ενέχει μεταρρύθμιση νομοθετική και εκσυγχρονισμό των διαδικασιών, συντονισμό περισσότερων υπουργείων και, κυρίως, απαιτεί απόλυτη νομική συνέπεια, αξιοπιστία, διαφάνεια και σεβασμό στην περιουσία των Ελλήνων πολιτών. Γιατί αυτό είναι δημόσια περιουσία. Αλλά και στις επόμενες γενιές αγροτών, που με αυτή τη γη θα κάνουν πραγματικότητα τις ιδέες τους.

Με τη συνεργασία των υπηρεσιακών, των πολιτικών παραγόντων του Υπουργείου μας, εντοπίστηκαν και εντοπίζονται τα σημεία που χρήζουν αναμόρφωσης, τόσο στην ίδια τη νομοθεσία όσο και στην εφαρμογή τους, ώστε να ανασχεδιαστεί, πάντοτε με άξονα τη νομιμότητα, τη δικαιοσύνη και την ωφέλεια των πολιτών. Αυτή -το αντιλαμβάνεστε, υποθέτω- δεν είναι μια διαδικασία γρήγορη και εύκολη, γιατί υπάρχει ένα νομικό πλαίσιο αρκετά πολύπλοκο και κάθε κίνηση που αφορά σε δημόσια περιουσία θέλει χρόνο και προσοχή και πρέπει να διασφαλίζει απόλυτα τη νομιμότητα, την αξιοκρατία, αλλά και την αποτελεσματικότητα.

Έχουμε, λοιπόν, εντοπίσει και βρισκόμαστε στο στάδιο επεξεργασίας τους όλα τα σημεία της διαδικασίας που είχαν νομικό κενό είτε χρειάζονταν εκσυγχρονισμό. Και όλα αυτά θα αντιμετωπιστούν με μια συνολική προσέγγιση, με νομοσχέδιο που θα κατατεθεί στο επόμενο χρονικό διάστημα.

Στη δευτερολογία μου θα είμαι πιο συγκεκριμένος και θα πάρετε και όλες τις απαντήσεις που πρέπει.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, πραγματικά εντυπωσιάζομαι από τις απαντήσεις σας. Η Κυβέρνηση της Νέας Δημοκρατίας, όπως κάνει συνήθως, μένει στο 41%. Εσείς το πάτε ένα βήμα παραπάνω, απ’ ό,τι καταλαβαίνω, και πάτε στο 2012, που κυβέρνησε το ΠΑΣΟΚ. Σήμερα, κύριε Υπουργέ, είναι 2024 και κυβερνάει η Νέα Δημοκρατία, όχι έναν χρόνο, πέντε χρόνια.

Έχουμε και λέμε: «Δράμα, 7-8-2023, Έγκριση για τμηματική παραχώρηση χρήσης ακινήτου αγροκτήματος Κάτω Νευροκοπίου ΠΕ Δράμας», αίτηση της Περιφέρειας του Τμήματος Αγροτικής Ανάπτυξης προς το Υπουργείο. Συνεχίζει στο τέλος και λέει: «Συγκεκριμένα, πρόκειται για τμήμα έκτασης έξι χιλιάδων τετρακοσίων τετραγωνικών μέτρων από τον αριθμό 103 τεμάχιο συνολικού εμβαδού 4.104,687 τετραγωνικά μέτρα αναδασμού έτους 1954, το οποίο βρίσκεται στον ανώτερο αγρόκτημα του Δήμου Κάτω Νευροκοπίου με σκοπό τη γεωργική χρήση, κατασκευή αγροτικής αποθήκης» από τον Μπιζώγια Ευάγγελο του Ιωάννη, ετών τριάντα πέντε. Ένας άνθρωπος που θέλει να μείνει στο Νευροκόπι και να επενδύσει. Ημερομηνία 7-8-2023.

Ζητάει το Υπουργείο σας από την αρμόδια υπηρεσία του Νομού Δράμας να καταθέσει -και, αν θέλετε, το καταθέτω στα Πρακτικά- την απάντηση έτοιμη για να υπογράψετε, κύριε Υπουργέ. Μάλλον εσείς τους είπατε να το ετοιμάσουν. Σήμερα είναι Φεβρουάριος του 2024 και αυτός ο άνθρωπος δεν μπορεί να επενδύσει στον τόπο του. Δράμα, 15-11-2023, ακριβώς το ίδιο για θερμοκήπια, ξανά το ίδιο. Δεν απαντάει το Υπουργείο σας.

Η ερώτησή μου, κύριε Υπουργέ, είναι τα φωτοβολταϊκά γιατί αδειοδοτούνται. Στα φωτοβολταϊκά πραγματικά γιατί δίνετε άμεση λύση; Θα υπάρχουν θέσεις εργασίας; Θα μείνει κανένας από αυτούς στον τόπο του; Αυτό το παιδί προσπαθεί να ζήσει στο ακριτικό Νευροκόπι την οικογένειά του. Θέλει να επενδύσει και εσείς μας κοροϊδεύετε.

Συγγνώμη, εσείς μας παίζετε, εμείς κάνουμε μια αξιόπιστη αντιπολίτευση.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε το λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Θα σας απαντήσω πόσο αξιόπιστη αντιπολίτευση κάνετε και πόσο βοηθάτε τους ανθρώπους, τους οποίους μας υποστηρίζετε τώρα.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ο κ. Αυγενάκης…

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας παρακαλώ πολύ, ακούστε. Και θα σας πω ακριβώς εδώ και θα αξιολογηθεί η αντιπολιτευτική σας θέση από αυτό που θα σας πω σε λίγο.

Πράγματι μεταξύ των προβληματικών σημείων που θα αντιμετωπίσει το παραπάνω νομοσχέδιο, είναι το ζήτημα παραχώρησης ακινήτων μικρότερων των εκατό στρεμμάτων, τα οποία ανήκουν σε τεμάχια μεγαλύτερα των εκατό στρεμμάτων, δηλαδή τμηματική παραχώρηση.

Μετά τη διαπίστωση ασάφειας του νόμου ως προς την αρμοδιότητα, ήταν επιβεβλημένο το πάγωμα της διαδικασίας. Με νομοθετική ρύθμιση της Νέας Δημοκρατίας του 2023 επανεκκίνησε η διαδικασία. Ως αποτέλεσμα της προηγηθείσας αναστολής, συσσωρεύθηκε μεγάλος όγκος αιτημάτων τμηματικής παραχώρησης, πέραν όλων των υπολοίπων που διαχειρίζεται η υπηρεσία από όλες τις περιφέρειες της χώρας, τα οποία εξετάζονται με μέγιστο δυνατό ρυθμό, δεδομένου ότι απαιτείται αντικειμενικός και ενδελεχής έλεγχος.

Αναφέρατε στην ερώτησή σας για τη σιωπηρή αίτηση εντός τριάντα ημερών, αλλά ότι δεν ισχύει στο υφιστάμενο πλαίσιο, άρα, λοιπόν, δεν μπορεί αυτό να εφαρμοστεί. Είναι μια επιλογή, μια σκέψη που θα διευκόλυνε, θα επιτάχυνε τη διαδικασία και αξιολογείται από το Υπουργείο μας και εξετάζεται αν θα συμπεριληφθεί στο προαναφερθέν νομοσχέδιο που θα κατατεθεί στο επόμενο χρονικό διάστημα.

Βελτίωση όμως επιδέχονται και κάποια στάδια της διαδικασίας εφαρμογής του πλαισίου. Εκμεταλλευόμενοι όλα τα ψηφιακά εργαλεία που είναι πλέον στη διάθεσή μας, οι βελτιώσεις αυτές σε συνδυασμό με το νομοθετικό εξορθολογισμό θα αλλάξουν κατά πολύ το τοπίο, θα ελαχιστοποιήσουν το διοικητικό κόστος και θα μεγιστοποιήσουν τη διαφάνεια και την ταχύτητα. Στο πλαίσιο αυτό, λοιπόν, είχα δεσμευτεί κατά την προηγούμενη συζήτησή μας εδώ, τέλος Νοεμβρίου, για τη δημιουργία μιας πλατφόρμας ψηφιακής υποβολής αιτημάτων παραχώρησης του ΥΠΑΑΤ που θα απλοποιεί τη διαδικασία, θα διευκολύνει τον αιτούντα, θα αποσυμφορίζει την υπηρεσία και θα συντομεύσει κατά πολύ το συνολικό απαιτούμενο χρόνο από την αίτηση και έως την έκδοση απόφασης. Και αυτή η πλατφόρμα έχει υλοποιηθεί. Είναι μια πραγματικότητα. Περιλήφθηκε σχετική διάταξη στο σχέδιο νόμου που ψηφίστηκε 13-2-2024, που την καθιστά υποχρεωτική από 1ης-1-2024. Είναι το άρθρο 44 του νομοσχεδίου. Επομένως μία από τις δεσμεύσεις που είχαμε τον Νοέμβριο έχει ήδη υλοποιηθεί και προφανώς θα υλοποιηθούν και οι υπόλοιπες σε ένα μεγαλύτερο νομοσχέδιο.

Όμως, ξέρετε κάτι, κύριε συνάδελφε; Τη διάταξη του νομοσχεδίου για την οποία μας εγκαλείται ότι πάμε αργά, δεν την ψηφίσατε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Την ψηφίσαμε.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Κι αυτός είναι ο δεύτερος λόγος για τον οποίο με εντυπωσίασε η κατάθεση της ερώτησης από μέρους σας. Δεν την ψήφισε σχεδόν το σύνολο της Αντιπολίτευσης και μας υποβάλετε μια ερώτηση που μας κατηγορείτε για ασυνέπεια.

Για να καταλήξουμε, εμείς έχουμε θέσει ένα πλαίσιο μεταρρύθμισης, ψηφιοποίησης και απλοποίησης που θα συμβάλλει στη δημιουργία υπεραξίας της γης και μεθοδικά, βήμα-βήμα, το υλοποιούμε. Διότι ό,τι ανακοινώνουμε το κάνουμε πράξη και αυτό το αποδεικνύουμε καθημερινά. Αν θέλετε να βοηθήσετε τους συμπολίτες μας, κάντε προτάσεις, αλλά τουλάχιστον ψηφίστε τα αυτονόητα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Προχωράμε στην τέταρτη με αριθμό 714/12-2-2024 επίκαιρη ερώτηση δεύτερου κύκλου του Βουλευτή Αργολίδος της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Χωρίς νερό οι αγρότες της Αργολίδας λόγω διακοπής της ηλεκτροδότησης του κεντρικού αντλιοστασίου του Αναβάλου από τον ΔΕΔΔΗΕ».

Κύριε Πουλά, έχετε τον λόγο για την πρωτολογία σας.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε, καλημέρα.

Κύριε Υπουργέ, ο ΔΕΔΔΗΕ στις 26 Ιανουαρίου του 2024 προχώρησε σε διακοπή της ηλεκτροδότησης στο κεντρικό αντλιοστάσιο του Αναβάλου λόγω συσσωρευμένων χρεών του ΓΟΕΒ αλλά και των ΤΟΕΒ, έργου τα τελευταία δεκατέσσερα χρόνια.

Οι αγρότες αναγκάστηκαν να προσφύγουν σε ασφαλιστικά μέτρα, για να επανέλθει η ηλεκτροδότηση και να σώσουν την παραγωγή τους. Ο λόγος, λοιπόν, των συσσωρευμένων χρεών είναι η υπέρμετρη αύξηση του κόστους ενέργειας τα τελευταία χρόνια, αλλά και η έλλειψη διοίκησης στο ΓΟΕΒ που είχε σαν αποτέλεσμα να μη γίνεται η αναπροσαρμογή των χρεώσεων στους ΤΟΕΒ.

Τη συγκεκριμένη κατάσταση τη γνωρίζετε. Τη γνωρίζετε γιατί και ερωτήσεις έχουν υπάρξει από τη μεριά μας, αλλά είναι και μια κατάσταση την οποία βιώνουν όλα τα ΓΟΕΒ σε όλη τη χώρα. Επιπλέον, ο ΓΟΕΒ και οι ΤΟΕΒ πριν έναν μήνα ήρθαν αντιμέτωποι και με ένα νέο χαράτσι, ένα νέο χαράτσι ύψους 800.000 ευρώ για το κεντρικό αντλιοστάσιο, 363.000 για το αντλιοστάσιο του ΤΟΕΒ στην περιοχή Άριας και 61.000 στο αντλιοστάσιο της Νέας Τίρυνθας. Τι είναι αυτά τα ποσά; Τα ποσά αυτά είναι λόγω υπέρβασης του πλαφόν επιδότησης κατά τους μήνες Φεβρουάριο του 2022 έως Οκτώβριο του 2023 και προέκυψε με την ΚΥΑ που βγήκε στα τέλη του 2023. Γι’ αυτό δεν υπήρξε προειδοποίηση προς τους καταναλωτές, για να ξέρουν οι άνθρωποι τι θα συμβεί. Δηλαδή φαίνεται ότι από τη μια μεριά δίνεται κρατική επιδότηση, αλλά από την άλλη μεριά τα παίρνουν πίσω. Ειδικά οι αγρότες της περιοχής των Ιρίων αυτή την εποχή, οι οποίοι είναι άνθρωποι οι οποίοι καλλιεργούν λαχανικά και χρειάζονται το νερό και πέρα από αυτό δεσμεύονται και με συμβόλαια με διάφορες εταιρείες που έχουν κάνει, αυτοί χρειάζονται νερό.

Εάν, λοιπόν, σταματήσει το νερό και αν η κατάσταση που επικρατεί αυτή τη στιγμή στην Αργολίδα, όσον αφορά τον Ανάβαλο και όσον αφορά το αντλιοστάσιο και τα υπόλοιπα χρέη που αντιμετωπίζουν, να ξέρετε ότι θα είναι μεγάλη η καταστροφή. Μπορεί οι αγρότες μας να μη βγήκαν στους δρόμους στην Αργολίδα, αλλά αυτό δεν το αποκλείω να συμβεί το επόμενο χρονικό διάστημα.

Θέλω να μου απαντήσετε πώς σκοπεύετε να ρυθμίσετε όλα αυτά που σας ανέφερα και πώς θα λύσουμε το πρόβλημα των συσσωρευμένων χρεών του ΓΟΕΒ αλλά και των ΤΟΕΒ της Αργολίδας.

Ευχαριστώ πολύ

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Ορίστε, κύριε Υπουργέ, έχετε τον λόγο για την απάντησή σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριοι συνάδελφοι, απευθύνοντας τη συγκεκριμένη ερώτηση στο Υπουργείο μας, αναφέρετε ότι επί τεσσεράμισι χρόνια, η Κυβέρνηση δεν έπραξε τίποτα και συμπεραίνω ότι προσάπτετε στο Υπουργείο Αγροτικής Ανάπτυξης και Τροφίμων ολιγωρία για τα διοικητικά και οικονομικά προβλήματα του ΓΟΕΒ και των ΤΟΕΒ Αργολίδας. Κατ’ επέκταση μας κατηγορείτε για αδιαφορία για την τύχη της αγροτικής παραγωγής, τουλάχιστον στο βαθμό που αυτό εξαρτάται από τις αρδευτικές υποδομές.

Στο σημείο αυτό, λοιπόν, να δούμε τη θέση του Υπουργείου μας γενικότερα και ειδικότερα. Αποτελεί διαχρονική στρατηγική του Υπουργείου Αγροτικής Ανάπτυξης η αειφόρος και οικονομική, αποτελεσματική χρήση των φυσικών πόρων, πολλώ δε μάλλον εν μέσω κλιματικής αλλαγής. Γι’ αυτό και για τις δικές μας Κυβερνήσεις, η βελτιστοποίηση του υφιστάμενου υδατικού αποθέματος στον γεωργικό τομέα είναι στρατηγικός στόχος απαρέγκλιτος, στόχος που άλλωστε ευθυγραμμίζεται απόλυτα με την κοινή ευρωπαϊκή πολιτική, στην οποία η αποδοτικότερη διαχείριση των υδάτων αποτελεί βασική προτεραιότητα.

Υλοποιώντας τη στρατηγική αυτή, χρηματοδοτούμε εγγειοβελτιωτικά έργα για τον εκσυγχρονισμό των υφιστάμενων αρδευτικών έργων και την ταμίευση χειμερινών απορροών, για τη χρήση τους στη θερινή περίοδο. Στο πλαίσιο αυτό σχεδιάζουμε και υλοποιούμε έργα, αξιοποιώντας όλα τα διαθέσιμα χρηματοδοτικά εργαλεία.

Ενδεικτικά αναφέρω τη Δράση 4.3.1.: Υποδομές Εγγείων Βελτιώσεων του ΠΑΑ 14 - 20 που με συνολική χρηματοδότηση δημόσια δαπάνη 350 εκατομμύρια ευρώ, έχουν ενταχθεί και υλοποιούνται διακόσια πενήντα έργα προϋπολογισμού μικρότερου των 2,2 εκατομμυρίων ευρώ, με συνολική συγχρηματοδοτούμενη δημόσια δαπάνη 124 εκατομμύρια ευρώ. Εκδόθηκε τον Ιανουάριο του 2014 νέα πρόσκληση για έργα προϋπολογισμού μεγαλύτερα των 2,2 εκατομμυρίων ευρώ.

Το ταμειακό πρόγραμμα ανάπτυξης του ΥΠΑΑΤ για το 2021 - 2025 στο πλαίσιο του οποίου κατασκευάζονται ή που έχουν προγραμματιστεί για κατασκευή έργα περίπου 18 εκατομμυρίων ευρώ σε διάφορες περιοχές της Ελλάδος. Τις μελέτες που ετοιμάζονται για νέα έργα που θα χρηματοδοτηθούν από το νέο ΠΑΑ 2023-2027, το «Ύδωρ 2.0» το μεγαλύτερο πρόγραμμα αρδευτικών έργων των τελευταίων πενήντα ετών, με έργα που θα πραγματοποιηθούν μέσω ΣΔΙΤ χρηματοδότησης από το Ταμείο Ανάκαμψης και το ΠΔΕ, μεταρρύθμιση που επιδιώκει τον ενιαίο και συνεκτικό προγραμματισμό υλοποίησης αρδευτικών έργων στην Ελλάδα. Έξι έργα από αυτά έχουν ενταχθεί στο Ταμείο Ανάκαμψης, από το «Ύδωρ 2.0», το οποίο θα τα χρηματοδοτήσει με 192 εκατομμύρια ευρώ.

Και εδώ τελειώνει ο ρόλος του δικού μας Υπουργείου στον προγραμματισμό, τον σχεδιασμό και την κατασκευή. Γιατί με βάση το ν.4456/2017, τα κατασκευασμένα έργα μεταβιβάζονται για διοίκηση, λειτουργία και συντήρηση σε φορείς του ΟΕΒ και στην περίπτωση που τα έργα αυτά δεν έχουν μεταβιβαστεί σε Οργανισμούς Εγγείων Βελτιώσεων, ως τη μεταβίβασή τους οι παραπάνω αρμοδιότητες ασκούνται από την οικεία περιφέρεια.

Οι δαπάνες διοίκησης, λειτουργίας, συντήρησης καλύπτονται ανταποδοτικά από τις εισφορές των μελών τους. Σε αυτές συμπεριλαμβάνονται και οι οφειλές προς τη ΔΕΗ. Σε ό,τι αφορά δε τον ορισμό του διοικητικού συμβουλίου, τα μη αιρετά μέλη ορίζονται με απόφαση της αποκεντρωμένης διοίκησης. Επομένως δεν είναι αρμοδιότητα και ευθύνη του Υπουργείου μας η έλλειψη διοίκησης στο συγκεκριμένο ΟΕΒ, ο οποίος ελέγχεται και εποπτεύεται από την Περιφέρεια Πελοποννήσου ούτε η ρύθμιση των οφειλών προς τη ΔΕΗ ούτε η αποκατάσταση της ηλεκτροδότησης και εν γένει η τιμολογιακή πολιτική της ΔΕΗ.

Τα υπόλοιπα στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ.

Ορίστε, κύριε Πουλά, έχετε τον λόγο για τη δευτερολογία σας.

**ΑΝΔΡΕΑΣ ΠΟΥΛΑΣ:** Κύριε Υπουργέ, δεν είναι δυνατόν να έρχεστε στη Βουλή και να απαντάτε σε μια ερώτηση ότι δεν έχετε την αρμοδιότητα και από εκεί και πέρα, βρείτε λύσεις μόνοι σας.

Να σας πω την καθαρή αλήθεια, έχω στα χέρια μου την επιστολή παραίτησης του προέδρου και του αναπληρωτή προέδρου και πρέπει να δείτε μέσα το τι περιγράφουν αυτοί οι άνθρωποι.

Και τι θα γίνει, δηλαδή, εφόσον το Υπουργείο δηλώνει αναρμόδιο; Από την άλλη μεριά, έχουμε μια περιφερειακή αρχή η οποία δεν ασχολείται με το θέμα. Γνωρίζουν το θέμα εδώ και τόσα χρόνια και δεν έχουν κάνει κάτι. Δηλαδή, δεν μπορεί να συνεχιστεί αυτό το γαϊτανάκι.

Σίγουρα, θα πρέπει εσείς, ως εποπτεύον Υπουργείο, να δώσετε λύσεις. Και να σας πω το εξής: Τα μεγάλα προβλήματα στην Αργολίδα δεν είναι μόνον αυτά που έχουν ο ΓΟΕΒ και ο ΤΟΕΒ. Είναι το θέμα ότι υπάρχει ένα κεντρικό αντλιοστάσιο, το οποίο αυτή τη στιγμή είναι σε τέτοια δεινή κατάσταση, δουλεύει μισή αντλία από τις πέντε. Οι άνθρωποι φωνάζουν. Λένε καθημερινά: Το μεγάλο μας πρόβλημα είναι ότι μπορεί να μείνουμε από νερό και το δεύτερο σπουδαίο είναι ότι ποιοτικά αυτό το νερό είναι υφάλμυρο. Είναι υφάλμυρο και δεν κάνουν κάτι για να βελτιώσουν τις συνθήκες. Δεν μπορεί να συνεχίζεται αυτή η κατάσταση. Δεν υπάρχει ούτε Περιφέρεια ούτε Υπουργείο.

Αυτά παλιότερα ήταν στην Ειδική Γραμματεία του Υπουργείου Αγροτικής Ανάπτυξης. Τώρα έφυγαν, πετάμε τη μπάλα αλλού και τελειώνουμε. Δεν είναι έτσι, όμως. Αύριο οι αγρότες από εσάς θα τους ζητήσουν ευθύνες, γιατί οι περιφερειακές εκλογές τελείωσαν. Έχουμε πέντε χρόνια μπροστά μας. Σε εσάς θα έρθουν, σε εσάς θα λένε τον πόνο τους, ότι αυτή τη στιγμή έχουν τόσα πολλά χρέη και δεν μπορούν να ξεπληρώσουν και δεν μπορούν να παραγάγουν.

Τι θα γίνει αύριο; Υπάρχουν καλλιέργειες κάτω που περιμένουν. Μετά από δυο μήνες θα ξεκινήσει η αρδευτική περίοδος. Τι θα γίνει; Δεν μπορεί να το ακούτε και να μη δίνετε λύση. Πρέπει να εστιάσετε, γιατί το πρόβλημα της Αργολίδας είναι ένα και μοναδικό: Ο Ανάβαλος. Ο Ανάβαλος είναι η πηγή ζωής για την Αργολίδα και δεν μπορεί να αφήνουμε το έργο και να μου αραδιάζετε το «Ύδωρ 2.0» από το Ταμείο Ανάκαμψης, από το ΕΣΠΑ.

Πού είναι αυτά τα πράγματα; Γιατί δεν υλοποιούνται τα συγκεκριμένα έργα, που έχουν μείνει ημιτελή ακόμη; Έχουμε εργολαβία από το 2008 και δεν έχει τελειώσει ακόμα! Έχουμε ακόμα περιοχές, όπως είναι ο πρώην Δήμος Μυκηνών, περιοχή Φιχτίων, Κουτσοποδίου, Μπόρσα, Μοναστηράκι και δεν έχουν κάνει τίποτα. Η Ερμιονίδα διψάει!

Επιτέλους, δώστε μια λύση. Πείτε ότι «θα κάνουμε αυτό, θα κάνουμε εκείνο», να τελειώνει η ιστορία. Αυτοί οι άνθρωποι έχουν πρόβλημα, δεν θα μπορούν αύριο να καλλιεργήσουν.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Θα αναλύσω συγκεκριμένα το πρόβλημα και θα σας πω τι έχουμε κάνει για αυτό ακριβώς το θέμα του ΓΟΕΒ και του ΤΟΕΒ, με τις ρυθμίσεις στο ηλεκτρικό ρεύμα.

Λοιπόν, σύμφωνα με την ενημέρωση που λάβαμε από το Υπουργείο Περιβάλλοντος και Ενέργειας, ο ΔΕΔΔΗΕ, βάσει της ισχύουσας νομοθεσίας, οφείλει να προβεί σε διακοπή ηλεκτροδότησης, όταν ζητηθεί από τον προμηθευτή, λόγω παραβίασης των όρων της σύμβασης από τον πελάτη και ιδίως, όταν αυτά αναφέρονται σε οικονομικές υποχρεώσεις.

Στη συγκεκριμένη παροχή ρεύματος, ο προμηθευτής, η ΔΕΗ, υπέβαλε αίτημα διακοπής στις 8-12-2023. Με επιστολή της ίδιας μέρας ο ΔΕΔΔΗΕ ενημέρωσε τον χρήστη για να προβεί στις απαραίτητες ενέργειες και μπορούσε να κάνει αρκετά μέσα σε τριάντα μέρες, προκειμένου να αποφύγει τη διακοπή ηλεκτροδότησης.

Δεδομένου ότι ο χρήστης δεν προέβη σε καμμία ενέργεια, ο ΔΕΔΔΗΕ προχώρησε στην εκτέλεση εντολής του προμηθευτή, με διακοπή της επίμαχης παροχής την 25-1-2024. Στις 29-1-2024 κατέθεσε στο Μονομελές Πρωτοδικείο Ναυπλίου αίτημα λήψης ασφαλιστικών μέτρων το ΤΟΕΒ Ιρίων κατά της ΔΕΗ και ΔΕΔΔΗΕ, με αίτημα την ενεργοποίηση του μετρητή αντλιοστασίου και την προσωρινή αναστολή για διάστημα οκτώ μηνών της δυνατότητας διακοπής της ηλεκτροδότησης.

Στις 29-1-2024, το αίτημα συζητήθηκε στο Πρωτοδικείο Ναυπλίου και το δικαστήριο διέταξε με προσωρινή διαταγή την ενεργοποίηση και την προσωρινή αναστολή του δικαιώματος διακοπής μέχρι τη συζήτηση της αίτησης, η οποία ορίστηκε για τις 23 Απριλίου του 2024.

Σε εφαρμογή των παραπάνω ο ΔΕΔΔΗΕ προχώρησε στην επανηλεκτροδότηση. Σημειώνω εδώ ότι τον κώδικα προμήθειας ηλεκτρικής ενέργειας και από την πλευρά της, προβλέπεται η εξόφληση του λογαριασμού σε δόσεις, ειδικά για πελάτες οι οποίοι αντιμετωπίζουν δυσχέρεια ή αδυναμία αποπληρωμής των λογαριασμών.

Προβλέπεται, επιπλέον, δυνατότητα ρύθμισης και εξόφλησης λογαριασμών. Μετά από αυτό, σας περιέγραψα ακριβώς τι έχει συμβεί εκεί, στη μεγάλη εικόνα.

Οι Κυβερνήσεις μας, με τα ανακλαστικά που πάντοτε επιδεικνύουν στα προβλήματα της κοινωνίας και προκειμένου να βοηθήσουν τους αγρότες, αλλά και τους φορείς να αντεπεξέλθουν στην αύξηση του ενεργειακού κόστους, έχουν προβεί σε μια σειρά πρωτοβουλιών για την ελάφρυνσή τους, πρωτοβουλίες που είχαν ως αποτέλεσμα την απορρόφηση στο 80% με 90% της αύξησης του ηλεκτρικού ρεύματος λόγω ενεργειακής κρίσης.

Με τον ν.4839/2021, ήμασταν η πρώτη χώρα που σύστησε το Ταμείο Ενεργειακής Μετάβασης για επιδότηση τιμολογιακής κατανάλωσης ηλεκτρικής ενέργειας. Στους δικαιούχους επιδότησης, με την ΚΥΑ των Υπουργείων Περιβάλλοντος και Αγροτικής Ανάπτυξης συμπεριελήφθησαν και οι καταναλωτές με παροχές αγροτικής χρήσης, οι οποίοι έτυχαν επιδότησης για διάφορες περιόδους χρήσης.

Επίσης με τη ΥΑ του 2019 καθορίστηκε ειδικό τέλος μείωσης Εκπομπών ρύπων για τις παροχές αγροτικής χρήσης. Με απόφαση της ΡΑΕ του 2022, τα τιμολόγια αγροτικού ρεύματος συνεχίζουν να απαλλάσσονται από τις χρήσεις του συστήματος μεταφοράς ηλεκτρικής ενέργειας και τη χρήση του δικτύου διανομής ηλεκτρικής ενέργειας. Η ηλεκτρική ενέργεια που προορίζεται για γεωργική χρήση απαλλάσσεται από την επιβολή ειδικού φόρου κατανάλωσης. Οι μοναδιαίες χρεώσεις υπηρεσίας κοινής ωφέλειας και οι καταναλωτές αγροτικής χρήσης, μέσης και χαμηλής τάσης, είναι χαμηλότερες σε σχέση με τις αντίστοιχες χρεώσεις των γενικών τιμολογίων.

Και τέλος -και εδώ είναι η απάντηση σε αυτό που θέλετε- είναι οι πρόσφατες εξαγγελίες του Πρωθυπουργού για μείωση στο αγροτικό ρεύμα, επέκταση του μέτρου επιστροφής ειδικού φόρου κατανάλωσης στο πετρέλαιο, ρύθμιση των χρεών προς τη ΔΕΗ προς τους ΤΟΕΒ και τους ΓΟΕΒ -επομένως ρυθμίζονται τα χρέη τους- προϋπολογισμός 87 εκατομμύρια, μακροχρόνια μη μείωση του κόστους ηλεκτρικού ρεύματος τουλάχιστον κατά 30% σε μια δεκαετία σε αγρότες συνεταιριστικών σχημάτων σε πλαίσιο συμβολαιακής γεωργίας, Πρόγραμμα «Φωτοβολταϊκά στο Χωράφι» για μεμονωμένους αγρότες, προϋπολογισμός 30 εκατομμύρια ευρώ. Σε αυτά θα πρέπει να συμπεριλάβετε το φθηνότερο ρεύμα για τους αγρότες για τα επόμενα δύο συν οκτώ χρόνια και το πρόγραμμα τιμολόγησης ξεκινά την 1η Απριλίου με περίπου 9,3 λεπτά την KWh.

Επαναλαμβάνω πάλι, ρύθμιση των χρεών προς τη ΔΕΗ για τους ΤΟΕΒ και τους ΓΟΕΒ, 87 εκατομμύρια ευρώ και μακροπρόθεσμη μείωση του κόστους ηλεκτρικού ρεύματος τουλάχιστον κατά 30%. Και το τελευταίο και σημαντικότερο, Πρόγραμμα «ΑΠΟΛΛΩΝ», που αφορά σε μειωμένα ενεργειακά κόστη άρδευσης κατά 50% για τα μέλη όλων των ΓΟΕΒ, των ΤΟΕΒ από το 2025 και μετά.

Εν κατακλείδι, παρ’ όλο ότι δεν είμαστε το αρμόδιο Υπουργείο για τη διακοπή της ηλεκτροδότησης του αντλιοστασίου Αναβάλου, πιστεύω ότι σας έδωσα μια ξεκάθαρη εικόνα για το τι έχει συμβεί και τι μέτρα έχει λάβει η Κυβέρνηση, για να αντιμετωπίσει τα συνολικά προβλήματα του υψηλού κόστους ενέργειας. Οι πρωτοβουλίες που έχει πάρει η Κυβέρνηση ίσως είναι και οι μοναδικές που έχουν γίνει στην Ευρωπαϊκή Ένωση και πραγματικά, αντιμετωπίζουν το πρόβλημα της ηλεκτρικής ενέργειας.

Έτσι, λοιπόν, οι αγρότες, μεμονωμένοι, ενταγμένοι σε σχήματα -γεωργικούς συνεταιρισμούς ή ομάδες παραγωγών ή σε ΤΟΕΒ και ΓΟΕΒ- θα έχουν πραγματικά μικρό κόστος ηλεκτρικού ρεύματος, για να αντιμετωπίσουν τα ζητήματα άρδευσης στην αγροτική παραγωγή.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Δράμας.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Είναι εδώ και ο Βουλευτής του νομού σας, ο κ. Νικολαΐδης, ο οποίος σας χειροκρότησε.

Σας εξήγησαν, βέβαια, αλλά να εξηγήσω και εγώ ότι σήμερα παρακολουθείτε μια ειδική διαδικασία που γίνεται στη Βουλή, που ονομάζεται κοινοβουλευτικός έλεγχος, γι’ αυτό και δεν βλέπετε τα έδρανα γεμάτα. Ένας Βουλευτής ρωτάει, όπως, παραδείγματος χάριν, πριν λίγο ο δικός σας Βουλευτής, για θέμα της περιοχής του και ένας Υπουργός απαντάει.

Στη συγκεκριμένη περίπτωση, μάλιστα, είναι παρούσα η Υφυπουργός Παιδείας, η δική σας Υπουργός, η οποία θα απαντήσει επόμενα σε μια Βουλευτή από το ελληνικό Κοινοβούλιο, από τον Νομό Ιωαννίνων, την κ. Τζούφη.

Αυτά ήθελα να πω για να καταλαβαίνετε πού βρίσκεστε, γιατί θα είχατε περιέργεια γιατί είναι τόσο λίγοι οι Βουλευτές. Η διαδικασία είναι ένας Βουλευτής ρωτάει και ένας Υπουργός απαντάει και αυτό μεταδίδεται και από την τηλεόραση, αλλά και ο αρμόδιος Βουλευτής ενημερώνει τον λαό του για αυτά που έλαβε ως απάντηση.

Θα συζητηθεί, τώρα, η τέταρτη με αριθμό 684/5-2-2024 επίκαιρη ερώτηση πρώτου κύκλου της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Παιδείας, Θρησκευμάτων και Αθλητισμού,με θέμα: «Να μην υποβαθμιστούν τα σχολεία του Δήμου Πωγωνίου».

Ορίστε, κυρία Τζούφη, έχετε τον λόγο για την πρωτολογία σας.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Καλημέρα σε εσάς, καλημέρα στην κυρία Υπουργό, καλημέρα και στους μαθητές που μας παρακολουθούν.

Το ζήτημα αφορά τα της παιδείας και το μεγάλο πρόβλημα το οποίο αντιμετωπίζουν οι ακριτικές και ορεινές περιοχές με την υποβάθμιση των σχολείων. Συγκεκριμένα, αναφέρομαι στα σχολεία του Δήμου Πωγωνίου, αλλά δεν είναι αυτά μόνο που μας απασχολούν. Θεωρώ ότι είναι ένα θέμα που αφορά όλες τις περιοχές που έχουν τέτοια χαρακτηριστικά.

Ξεκινώ, λοιπόν, λέγοντας ότι αποτελεί ένα πολύ μεγάλο πρόβλημα. Επανερχόμαστε σε μια ερώτηση που είχε γίνει και παλαιότερα. Θυμίζω στην κυρία Υπουργό ότι το 2017 με ένα προεδρικό διάταγμα ο τότε Υπουργός Παιδείας Νίκος Φίλης είχε καθορίσει ως μέγιστο αριθμό παιδιών ανά τμήμα για το δημοτικό και το νηπιαγωγείο τους είκοσι δύο μαθητές. Τον Ιούνιο του 2020 με τον ν.4692 και όχι εκ παραδρομής, όπως γράφτηκε στην ερώτηση, τον ν.4823/2021, είχαμε αύξηση των μαθητών ανά τμήμα στους είκοσι πέντε. Αυτό επιδείνωσε την κατάσταση της υποβάθμισης των σχολείων με δεδομένο το δημογραφικό πρόβλημα, το οποίο είναι πραγματικά ένα πολύ σοβαρό θέμα. Υλοποιήθηκαν, δηλαδή, ή εν πάση περιπτώσει έγινε μια προσπάθεια να υλοποιηθούν κριτήρια οριζόντια για όλα τα σχολεία, αλλά οι συνέπειες είναι πολύ μεγάλες στις ακριτικές περιοχές διότι δεν μπορούν να διατηρηθούν τα σχολεία ως έχουν λόγω της μείωσης του αριθμού των παιδιών.

Έτσι, λοιπόν, στον Δήμο Πωγωνίου και συγκεκριμένα στο Δημοτικό Σχολείο Παρακαλάμου έχουμε υποβάθμιση του σχολείου από τετραθέσιο σε διθέσιο. Βεβαίως, η διεύθυνση εκπαίδευσης λέει ότι το κρατάει ως τριθέσιο. Πρόκειται για μια ακριτική περιοχή, ένα κεφαλοχώρι, που εξυπηρετεί δέκα χωριά της περιοχής με ακτίνα δεκαπέντε χιλιομέτρων και ταυτόχρονα παρέχει υπηρεσίες παράλληλης στήριξης, τμήμα ένταξης για μαθητές Ρομά και, επομένως, η υποβάθμισή του ακόμη από τετραθέσιο σε τριθέσιο μπορεί να δημιουργήσει σοβαρά προβλήματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παρόμοια προβλήματα –τελειώνω, κύριε Πρόεδρε- έχουμε και στον Δήμο Κόνιτσας, αλλά και σε άλλους δήμους της περιοχής, με αποτέλεσμα οι μαθητές να αναγκάζονται να διανύουν μεγάλες αποστάσεις. Είχα καταθέσει παρόμοια ερώτηση μετά την υλοποίηση αυτού του νόμου τον Οκτώβριο του 2021 και καταφέραμε τότε να αποτρέψουμε την υποβάθμιση του Δημοτικού Σχολείου Πραμάντων.

Σας ρωτώ, λοιπόν, τι σκέφτεστε να κάνετε συγκεκριμένα για το σχολείο του Παρακαλάμου, αλλά η ερώτησή μου πάει και παραπέρα. Τι πρέπει να κάνει η Βουλή και εσείς ως Υπουργός που την αντιπροσωπεύετε, ώστε να εξαιρεθούν τα σχολεία αυτών των περιοχών από τον συγκεκριμένο νόμο, να στηριχθούν οι οικογένειες και τα παιδιά τους, διότι αυτό είναι αίτημα των γονιών που έρχεται. Είναι νέοι άνθρωποι, επέλεξαν να πάνε εκεί να ασχοληθούν με την πρωτογενή παραγωγή, αλλά έχουν αυξημένες προσδοκίες για τα παιδιά τους και θέλουν όλες τις υπηρεσίες. Μετά την εγκατάλειψη κρίσιμων άλλων υπηρεσιών, η υποβάθμιση των σχολείων θα οδηγήσει και αυτές τις οικογένειες, όπως ξέρετε, να φύγουν και να πάνε προς τα αστικά κέντρα.

Θέλω, λοιπόν, να μου απαντήσετε και επί του συγκεκριμένου, αλλά και γενικότερα αν σκέφτεστε να κάνετε κάτι άλλο και να το συζητήσουμε εν πάση περιπτώσει και διακοινοβουλευτικά προς αυτή την κατεύθυνση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Τζούφη.

Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πάρα πολύ, κύριε Πρόεδρε.

Καλημέρα στα παιδιά τα οποία άκουσαν μια πρώην Υφυπουργό Παιδείας να ρωτά τη νυν Υφυπουργό Παιδείας.

Κυρία συνάδελφε, το γνωρίζετε και εσείς και δεν νομίζω ότι θα το αμφισβητήσουμε αυτό ότι υπάρχει μια ευαισθησία του Υπουργείου και υπήρχε διαχρονικά για τις μεταβολές των σχολικών μονάδων και ειδικά όταν είναι σε ακριτικές περιοχές γιατί για αυτό μιλούμε τώρα.

Η διαδικασία και λόγω της θητείας σας, αλλά και λόγω της ενασχόλησής σας με τα θέματα της παιδείας είναι γνωστή. Δηλαδή, η Διεύθυνση Πρωτοβάθμιας Εκπαίδευσης, επειδή μιλάμε για τα σχολεία τα δημοτικά, η Περιφερειακή Διεύθυνση της Εκπαίδευσης Ηπείρου και οι δήμοι στους οποίους ανήκουν οι σχολικές μονάδες είναι εκείνοι οι οποίοι εμπλέκονται, κατ’ αρχάς, στη διαδικασία στέλνοντας τεκμηριωμένες προτάσεις, εισηγήσεις και νομοθετήσεις στο Υπουργείο μας.

Το ίδιο έγινε και στην περίπτωση αυτή και, κύριε Πρόεδρε, θέλω λίγο την ανοχή σας σε αυτή την ερώτηση. Συνήθως δεν κάνω κατάχρηση του χρόνου, αλλά τώρα θα παρακαλούσα να το ανεχθείτε.

Η Διεύθυνση, λοιπόν, της Πρωτοβάθμιας Ιωαννίνων γνωρίζει τον αριθμό των μαθητών και των μαθητριών του κάθε σχολείου, τον αριθμό των εκπαιδευτικών, τη χιλιομετρική απόσταση που διανύουν οι μαθητές για να πάνε, τη δυσκολία δηλαδή που τυχόν υπάρχει για να σπουδάσουν, για να μορφωθούν. Εξασφαλίζεται, λοιπόν, και στις περιπτώσεις των μεταβολών επιπροσθέτως και η δέσμευση της περιφέρειας ότι αυτές οι μετακινήσεις θα γίνουν γιατί οι υπεύθυνοι για τη μεταφορά των μαθητών είναι η περιφέρεια. Λαμβάνουν, επίσης, τη σχετική γνωμοδότηση από τα οικεία δημοτικά συμβούλια, γιατί οι δήμοι είναι υπεύθυνοι για τις σχολικές κτηριακές υποδομές, αν υπάρχει κτήριο κατάλληλο να στεγάσει, αν υπάρχουν τα χρήματα να συντηρηθεί το κτήριο αυτό για να είναι ασφαλές και λειτουργικό, να μπορούν να το αποκαταστήσουν ή να το ανακαινίσουν.

Εδώ, λοιπόν, είναι οι διατάξεις του ν.1566/1985, όπως έχει συμπληρωθεί και έχει τροποποιηθεί από άλλους νόμους. Μην κουράζουμε τώρα το Σώμα. Η διαδικασία ξεκινά στο τέλος του Οκτωβρίου κάθε χρόνου, ολοκληρώνεται με την έκδοση κοινής υπουργικής απόφασης του Υπουργείου Εθνικής Οικονομίας και Οικονομικών και του ΥΠΕΘΑ και η ισχύς αρχίζει από τη νέα σχολική χρονιά.

Μιλούμε, λοιπόν, για τις σχολικές μεταβολές που θα γίνουν για την επόμενη σχολική χρονιά. Η διαδικασία για τις σχολικές μεταβολές αυτές έχει ξεκινήσει από τον Οκτώβριο του 2023. Εκδώσαμε σχετική εγκύκλιο στις 20-10-2023 και είναι σε εξέλιξη.

Η Διευθύντρια Πρωτοβάθμιας Εκπαίδευσης καταχώρησε προτάσεις για τη συγχωνεύσεις των σχολικών μονάδων μέχρι 6-11-2023 -αυτή ήταν η προθεσμία- και για τις υπόλοιπες σχολικές μεταβολές μέχρι 13-11-2023. Απέστειλε, λοιπόν, εγγράφως στους δήμους τις προτάσεις τεκμηριωμένα, όπως ο νόμος ορίζει και η εγκύκλιος το επιβάλλει, ζήτησε τη γνωμοδότησή τους γιατί αυτοί έχουν την ευθύνη που σας ανέφερα και πριν, έλεγξε την ορθότητα, την πληρότητα και την ακρίβεια, όπως ορίζει η εγκύκλιός μας, αυτών των γνωμοδοτήσεων, υπέβαλε συμπληρωμένη και τεκμηριωμένη σχετική φόρμα στο πληροφοριακό σύστημα myschool στις 8-11-2023 στην Περιφερειακή Διεύθυνση Εκπαίδευσης Ηπείρου και στο Υπουργείο, η Περιφερειακή Διευθύντρια Εκπαίδευσης επεξεργάστηκε αυτή κατά τον λόγο ευθύνης της αρμοδιότητάς της και υπέβαλε τη σχετική εισήγηση στις 4-12-2023 στην άτυπη παράθεση που είχε δώσει -εμπρόθεσμα δηλαδή- τεκμηριωμένα, αναλυτικά και όχι συνοπτικά. Αναφέρονται και οι λόγοι που στοιχειοθετούν την πρόταση και την ανάγκη για τις μεταβολές.

Για το Δημοτικό Σχολείο Παρακαλάμου, λοιπόν, και Καλπακίου του Δήμου Πωγωνίου, για τις σχολικές μονάδες του Δήμου Κόνιτσας και Ζίτσας ακολουθήθηκε αυτή η διαδικασία, όπως οφείλαμε. Αναφέρονται, λοιπόν, στα στοιχεία τα οποία πήραμε η οργανικότητα, οι αλλαγές, το υφιστάμενο μαθητικό δυναμικό και τυχόν διαφοροποιήσεις.

Και σας λέω συγκεκριμένα: Στο Δημοτικό Σχολείο Παρακαλάμου το σχολικό έτος 2020-2021, κυρία συνάδελφε, φοιτούσαν τριάντα επτά μαθητές, το 2021-2022 τριάντα τέσσερις, το 2022-2023 είκοσι οχτώ, σήμερα είκοσι επτά μαθητές. Κατά την επόμενη διετία το μαθητικό δυναμικό θα διαμορφωθεί ως εξής: 2024-2025 είκοσι έξι μαθητές, 2025-2026 είκοσι επτά μαθητές. Δεν έχουμε δραματική μείωση. Έχουμε μείωση, αλλά όχι δραματική. Δεν φαίνεται, δηλαδή, από τα στοιχεία που έχουμε -φαίνεται ότι ο κόσμος παραμένει εκεί- κάποια αύξηση που θα δικαιολογούσε αναβάθμιση του σχολείου αυτού.

Ο υποβιβασμός αυτού του σχολείου είναι από τετραθέσιο σε τριθέσιο. Σύμφωνα με τη νομοθεσία, θα έπρεπε να πάει διθέσιο. Όπως και εσείς επισημάνατε και εμείς αναγνωρίζουμε, το σχολείο αυτό που θα έχει οργανικότητα τετραθέσιου και λειτουργικότητα τριθέσιου είναι ένα σχολείο το οποίο έχει ιδιαίτερες εκπαιδευτικές ανάγκες γιατί η έδρα της τοπικής κοινότητας είναι στην παραμεθόριο περιοχή κοντά στα σύνορα με την Αλβανία, ο τοπικός πληθυσμός έχει μαθητές Ρομά, μαθητές με εκπαιδευτικές ανάγκες. Άρα δεν θα εφαρμοστεί αυστηρά ο νόμος. Θα ληφθούν και αυτές οι ιδιαιτερότητες υπ’ όψιν. Έχει τμήμα ένταξης, πρωινής ζώνης, έχει ολοήμερο, εξειδικευμένη υποστήριξη σε μαθητή με παράλληλη στήριξη, ενισχυτική διδασκαλία με οχτώ μαθητές, διδασκαλία εκπαιδευτικών δασκάλων, δασκάλων ειδικής αγωγής, ενταξιακής εκπαίδευσης, φυσικής αγωγής, πληροφορικής και αγγλικής γλώσσας.

Και θέλω να σας πω ότι όπως όλοι γνωρίζουν, εάν ο αριθμός των μαθητών, όπως ελπίζουμε, όπως ευελπιστούμε, αυξηθεί, την επόμενη χρονιά θα αυξηθούν και οι θέσεις. Δεν είναι κάτι που είναι μόνιμο, το ακολουθεί, το υποβιβάζει και μαραζώνει το σχολείο. Εάν αυξηθεί ο αριθμός των μαθητών από γονείς και οικογένειες που θα επιλέξουν να ζήσουν εκεί, ανάλογη θα είναι και η δική μας ή του Υπουργείου -δεν έχει σημασία ποιος θα είναι στο Υπουργείο- αύξηση.

Επίσης, θα τελειώσω, κύριε Πρόεδρε, θυμίζοντας ότι στον Δήμο Πωγωνίου υπάρχουν και τα Δημοτικά Σχολεία Καλπακίου με σαράντα έναν μαθητές, Παρακαλάμου με είκοσι επτά, Πωγωνιανής με δεκαπέντε, Κεφαλόβρυσου με δώδεκα, Δελβινακίου με έξι, πλήρως στελεχωμένα για τους λόγους που αντιλαμβανόμαστε όλοι σε εκπαιδευτικό προσωπικό.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρία Υπουργέ, κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο εκπαιδευτικοί συνοδοί από το 2ο Γυμνάσιο Δράμας (δεύτερο τμήμα).

Σας καλωσορίζουμε, παιδιά, στη Βουλή και σας ευχόμαστε καλή πρόοδο!

(Χειροκροτήματα απ’ όλες τις πτέρυγες της Βουλής)

Και επειδή είπα στους συμμαθητές σας από το προηγούμενο τμήμα, λέω και σε εσάς ότι σήμερα γίνεται μια ειδική διαδικασία, όπως προβλέπεται από τον Κανονισμό, που λέγεται κοινοβουλευτικός έλεγχος, γι’ αυτό δεν βλέπετε πολλούς Βουλευτές στην Αίθουσα. Στον κοινοβουλευτικό έλεγχο η διαδικασία είναι η εξής: Ένας ή μία Βουλευτής και συγκεκριμένα αυτό που παρακολουθείτε τώρα, η Βουλευτής Ιωαννίνων και πρώην Υφυπουργός Παιδείας κ. Τζούφη, ρωτάει για τα σχολεία του Νομού Ιωαννίνων κάποιας περιοχής και η αρμόδια Υπουργός, η οποία κάθεται εδώ, όπως τη βλέπετε, η κ. Μακρή, απαντά στο ερώτημα. Αυτό λέγεται κοινοβουλευτικός έλεγχος και γι’ αυτό βλέπετε έναν Βουλευτή να ρωτάει και έναν Υπουργό να απαντάει.

Ορίστε, κυρία Τζούφη, έχετε τον λόγο για τη δευτερολογία σας.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρία Υπουργέ, θα επανέλθω και θα επανέλθω γιατί το θέμα του δημογραφικού και της μείωσης των μαθητών ξέρετε και εσείς και ξέρω και εγώ ότι βαίνει διαρκώς επιδεινούμενο και δεν αφορά μόνο τις ακριτικές περιοχές. Είναι ένα συνολικότερο θέμα. Λέω, λοιπόν -και θα επανέλθω σε αυτό- ότι είχε υπάρξει ένα προεδρικό διάταγμα του 2017 που είχε ελαττώσει τον αριθμό των μαθητών στους είκοσι δύο. Για λόγους ακατανόητους στη διάρκεια της πανδημίας η κ. Κεραμέως αύξησε το νούμερο αυτό τότε στην Α΄ τάξη του δημοτικού και στο νηπιαγωγείο στους είκοσι πέντε. Καταλαβαίνει κανείς ότι η υλοποίηση αυτού του νόμου σάς δυσκολεύει, το ξέρετε πάρα πολύ καλά ότι αυτό που γίνεται είναι ότι κοκκινίζουν τα σχολεία, ακριβώς όταν βγαίνουν στο πληροφοριακό σύστημα, διότι διαρκώς έχουμε μείωση μαθητών και κλείνουν σχολεία.

Εκείνο που είπα εγώ είναι ότι εδώ υπάρχει ένα πολύ συγκεκριμένο θέμα. Το σχολείο αυτό Παρακαλάμου είναι ένα σχολείο τετραθέσιο, που αυτό που θα έπρεπε να γίνει αυτή τη στιγμή με τον απόλυτο αριθμό θα ήταν να μετατραπεί σε διθέσιο. Μένει ως τριθέσιο. Παρ’ όλα αυτά, στο τριθέσιο σχολείο με τις ανάγκες που περιγράψατε τις υπόλοιπες –έχουμε παιδιά που θέλουν ενίσχυση στην ειδική αγωγή, έχουμε τα παιδιά Ρομά που είναι με το τμήμα ένταξης- αυτό, δηλαδή η συνδιδασκαλία, για να εξηγούμαστε και να καταλαβαίνουμε –έτσι, αυτό είναι το τριθέσιο σχολείο και η υποβάθμιση- δημιουργεί περαιτέρω προβλήματα στο να αισθάνονται οι γονείς που έχουν τα παιδιά τους σε αυτή την περιοχή, που έχουν νέα παιδιά και τα οποία επέλεξαν να πάνε σε αυτές τις ακριτικές περιοχές, ότι δεν απολαμβάνουν τα παιδιά αυτής της εκπαίδευσης που θα ήθελαν και θα όφειλαν.

Και πρέπει να σας πω ότι υπάρχουν γονείς και από άλλες περιοχές, για παράδειγμα από την Κόνιτσα, που παίρνουν τα παιδιά τους και κατεβαίνουν στα Γιάννενα. Αυτό, λοιπόν, το βλέπουμε από παντού.

Εκείνο, λοιπόν, που λέω είναι ότι θα ήθελα να δεσμευτείτε επί του συγκεκριμένου -γιατί η ερώτηση είναι συγκεκριμένη- ότι το σχολείο αυτό θα πρέπει να διατηρηθεί έτσι όπως είναι, ως τετραθέσιο, να μην υποβαθμιστεί ως τριθέσιο, διότι αυτό θα οδηγήσει σε μια διαρκή κατάσταση υποβάθμισης και των υπολοίπων σχολείων.

Πράγματι, στην περιοχή υπάρχουν σχολεία τα οποία είναι ή μονοθέσια ή διθέσια –είναι τα υπόλοιπα σχολεία της περιοχής- και υπάρχει και ένα σχολείο που στην Πωγωνιανή εξυπηρετεί τα παιδιά του Ιδρύματος, μένοντας άλλα παιδιά, πολύ λίγα, σε ένα διπλανό χωριό, στο Δερβενάκι, σε ένα μονοθέσιο σχολείο.

Καταλαβαίνω ότι το ζήτημα του χειρισμού είναι πάρα πολύ σοβαρό και γι’ αυτό σας είπα στην πρωτολογία μου -και επιμένω- ότι εδώ πρέπει να συμφωνήσουμε, όχι να ερχόμαστε εμείς καταδρομικά να λέμε: «Μην το κλείνεις, Υπουργέ και συνεννοήσου», αλλά να έχουμε ένα πλαίσιο πρώτα από όλα συνολικότερης μείωσης των παιδιών μέσα στα σχολεία. Η εμπειρία του COVID ήταν χρήσιμη, μπορεί να υπάρξουν και άλλες πανδημίες, μπορεί να γίνει πολύ καλύτερη δουλειά με λιγότερους μαθητές στα σχολεία. Και από την άλλη μεριά, ειδικά για τις ακριτικές περιοχές, σε συνάρτηση με το δημογραφικό, πρέπει να μπουν άλλα κριτήρια που να μην εξαρτώνται κάθε φορά από την Πρωτοβάθμια Διεύθυνση Εκπαίδευσης, από τους γονείς που διαμαρτύρονται -και δικαίως κατά την προσωπική μου άποψη και αυτό αντιπροσωπεύω εγώ εδώ- ή από τον αρμόδιο Υπουργό.

Σας ευχαριστώ και περιμένω την απάντησή σας.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Τζούφη.

Ορίστε, κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Νομίζω ότι θα συμφωνήσουμε ότι είμαστε από τις χώρες που έχουν –είμαστε η τρίτη κατά σειρά, αν δεν κάνω λάθος- τον μικρότερο αριθμό, τη μικρότερη αναλογία μαθητών και καθηγητών. Και όπως ξέρετε πολύ καλά, κυρία Τζούφη, αυτό δεν γίνεται για λόγους άλλους πέραν από τους παιδαγωγικούς, γιατί η άμιλλα και ο ανταγωνισμός που δημιουργούνται σε μια τάξη είναι κάτι που βοηθά παιδαγωγικά και νομίζω καλώς το υιοθετήσαμε.

Θα καταλάβαινα τις παρατηρήσεις σας –καταλαβαίνω, βεβαίως, το ενδιαφέρον και πολύ καλά κάνετε και το εκθέτετε και πολιτισμένα- θα καταλάβαινα, όμως, την αγωνία εάν αυτή η μείωση των θέσεων, η μετατροπή του σχολείου από τετραθέσιο σε τριθέσιο, που είναι συνακόλουθη της μείωσης του αριθμού των μαθητών, συνεπαγόταν και λιγότερους εκπαιδευτικούς. Ενδεχομένως να μην υπήρχε παράλληλη στήριξη, να μην υπήρχε ενταξιακή διαδικασία. Όλα αυτά θα δικαιολογούσαν την ανησυχία και των γονέων και τη δική σας που τη μεταφέρετε εδώ στη Βουλή. Αυτό, όμως, δεν παρατηρείται, είναι πλήρως στελεχωμένα, όπως είναι και σε όλη την επικράτεια, πολύ περισσότερο εκεί για λόγους που αναφέραμε και επιβάλλεται να τους τονίσω και εδώ.

Δεν ξέρω αν σας ενδιαφέρει, φαντάζομαι πως ναι, γιατί δεν περιοριστήκατε στο σχολείο αυτό, αλλά με αφορμή αυτό ζητήσατε και τις δικές μας προτάσεις και εισηγήσεις που θα κάνουμε για τα άλλα σχολεία της περιοχής.

Δηλαδή για το Δημοτικό Σχολείο Καλπακίου του Δήμου Πωγωνίου θέλω να σας πω ότι αυτό έχει προταθεί. Σας είπα ότι είναι σε εξέλιξη η διαδικασία, βεβαίως, ας μην κρυβόμαστε πίσω από το δάχτυλο, η πρόταση είναι και κατ’ αρχάς μια υιοθέτηση, γιατί γίνεται με βάση αριθμητικά στοιχεία, με την τήρηση της διαδικασίας που απαιτείται. Οπότε, η πρόταση είναι από εξαθέσιο να γίνει τετραθέσιο. Οι μαθητές ξεκίνησαν να είναι εκατόν δέκα και σήμερα -για να μην κουράζω με νούμερα- είναι σαράντα ένας και το δυναμικό που θα είναι στις επόμενες χρονιές θα είναι το 2024-2025 τριάντα πέντε και το 2025-2026 τριάντα τρεις μαθητές. Άρα, δηλαδή, με οποιοδήποτε αριθμητικό στοιχείο ή εάν αυτό δεν αλλάξει, δεν δικαιολογείται η παραμονή ενός σχολείου σε εξαθέσιο.

Και επαναλαμβάνω, εάν αυτό σήμαινε λιγότερους εκπαιδευτικούς και παιδιά που δεν είχαν τη δέουσα εκπαίδευση, είχαν ολίγον μόρφωση, ναι, να ανησυχείτε και να στενοχωρείστε. Λάβαμε υπ’ όψιν ότι το σχολείο εδρεύει στο ιστορικό Καλπάκι, ότι υπάρχουν μαθητές από όμορες κοινότητες μεμονωμένοι που μετακινούνται, γιατί έχουν καταργηθεί τα σχολεία μας, ότι ο Δήμος Πωγωνίου είναι αραιοκατοικημένος, είναι σε παραμεθόριο περιοχή, συνορεύει με την Αλβανία, γι’ αυτό παρ’ ότι δεν θα ήταν τετραθέσιο κάτω από άλλες συνθήκες, η πρόταση είναι να παραμείνει τετραθέσιο και εκτιμώ ότι αυτό θα υιοθετηθεί και από το Υπουργείο.

Και επαναλαμβάνω, ξανά και ας γίνομαι κουραστική, εάν αυξηθούν οι μαθητές, θα αλλάξει και η ρύθμιση.

Το Δημοτικό Σχολείο Κόνιτσας, του Δήμου Κόνιτσας, από εξαθέσιο σε τετραθέσιο ξεκίνησε με σαράντα πέντε μαθητές, έχει τώρα σαράντα τέσσερις. Δεν είναι δραματική η μείωση, θα γίνει στις επόμενες χρονιές, εκτιμάται ότι θα έχει τριάντα εννέα με τριάντα επτά μαθητές και ισχύουν και εδώ τα ίδια κριτήρια τα οποία σας ανέφερα και πριν, σε ό,τι αφορά στη δική μας επιλογή ώστε να είναι το σχολείο τετραθέσιο από την καινούργια χρονιά, εφ’ όσον δεν αλλάξουν τα δεδομένα και δεν βελτιωθούν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Και τελειώνω, κύριε Πρόεδρε, με το Δημοτικό Σχολείο Ροδοτοπίου, του Δήμου Ζίτσας και αυτό από εξαθέσιο έγινε τετραθέσιο. Ξεκίνησε με πενήντα πέντε μαθητές και τώρα έχει σαράντα πέντε, με προοπτική να μείνουν σαράντα πέντε και τις επόμενες δύο χρονιές.

Διορθώσατε μόνη σας την ανακρίβεια του νόμου, θέλω να σας πω ότι ο αριθμός των μαθητών ανά τάξη ορίζεται με κοινή απόφαση των Υπουργείων Οικονομίας και Οικονομικών και Εθνικής Παιδείας. Ορίζεται, λοιπόν, ο αριθμός των μαθητών και η οργανικότητα, εμείς σε ό,τι αφορά περιοχές -με τα χαρακτηριστικά που έχουν αυτές- που σας ενδιαφέρουν, της εκλογικής σας περιφέρειας, δεν την αυστηροποιούμε, την τροποποιούμε για να υπάρχει καλύτερη αντιμετώπιση σε παιδιά τα οποία ζουν εκεί πέρα, σε γονείς οι οποίοι επέλεξαν να μην απομακρυνθούν, χωρίς να στερηθούν τους εκπαιδευτικούς τους, όταν ο αριθμός των μαθητών δεν δικαιολογεί κάτι διαφορετικό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Συνεχίζουμε με την πέμπτη με αριθμό 699/9-2-2024 επίκαιρη ερώτηση πρώτου κύκλου, του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Δελβερούδη προς τον Υπουργό Παιδείας, Θρησκευμάτων και Αθλητισμού, με θέμα: «Η ενσωμάτωση της τεχνητής νοημοσύνης (ΤΝ) στην εκπαίδευση».

Ορίστε, κύριε Δελβερούδη, έχετε τον λόγο για την πρωτολογία σας.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Καλημέρα σας, κυρία Υπουργέ. Απλώς, επειδή η ερώτηση απευθύνεται στον κύριο Υπουργό ένεκα της συμμετοχής του σε ένα συνέδριο, θα μου επιτρέψετε να απευθύνεται η ομιλία μου, ως προς το πρόσωπο, προς τον κύριο Υπουργό.

Με αφορμή, λοιπόν, τη συμμετοχή σας στο συνέδριο του MIT «EmTech Europe», που πραγματοποιήθηκε στην Αθήνα στις 17 και 18 Ιανουαρίου του 2024, προσπαθούμε να καταλάβουμε αν η Κυβέρνηση της Νέας Δημοκρατίας έχει ήδη αποφασίσει, χωρίς τη συγκατάθεση του Κοινοβουλίου, για τον τρόπο με τον οποίο θέλει να διαμορφώσει, αν όχι να αλλάξει ριζικά, «το τοπίο σε όλες τις βαθμίδες της εκπαίδευσης», όπως χαρακτηριστικά αναφέρατε, εκφράζοντας την πεποίθηση πως για τον σκοπό αυτό «η τεχνολογία είναι ο νούμερο ένα επιταχυντής».

Διαπιστώνουμε, επίσης, ότι και οι συμμετέχοντες συνομιλητές του Υπουργού στο εν λόγω συνέδριο, ναι μεν δεν δύνανται να εκφράζουν ως τρίτοι το Υπουργείο και το κοινοβουλευτικό Σώμα, δείχνουν, όμως, να αποτελούν άτυπους επιστημονικούς συνεργάτες, εφόσον δείχνετε να ταυτίζεσθε -ως επί το πλείστον- με τις προτάσεις τους.

Ενδεικτικά, μερικές από τις απόψεις των συνομιλητών στο συγκεκριμένο συνέδριο ήταν οι εξής:

«Ο ρόλος των δασκάλων είναι εκείνος που αλλάζει», «Οι δάσκαλοι του μέλλοντος θα είναι οι διευθύνοντες σύμβουλοι της τάξης και όχι πηγές απεριόριστης γνώσης» και τέλος, «Θα χρειαζόμαστε ανθρώπους μόνο για να μας βοηθούν σε ορισμένες από τις πτυχές που η τεχνητή νοημοσύνη δεν μπορεί να κάνει καλά».

Αφού ομολογουμένως προωθείτε όλο και περισσότερο την ένταξη ψηφιακών εργαλείων στην εκπαίδευση, δίνοντας έμφαση στην ανάπτυξη ψηφιακών δεξιοτήτων για τη βέλτιστη αξιοποίησή της, ενώ ταυτόχρονα επιχειρείτε να μας καθησυχάσετε δηλώνοντας ότι «η τεχνολογία αποτελεί μέσο και όχι αυτοσκοπό», ιδιαίτερη εντύπωση και προβληματισμό μας προκαλεί η βιασύνη -θα λέγαμε- για την εφαρμογή της τεχνητής νοημοσύνης και στην εκπαίδευση.

Επειδή ακόμη δεν έχουν οριστεί ούτε τα όρια ή το πλαίσιο, πόσο δε μάλλον η καταλληλότητα της χρήσης της τεχνητής νοημοσύνης, εν σχέσει με τις ιδιαιτερότητες που υπάρχουν σε κάθε τομέα και κυρίως, στην εκπαίδευση.

Επειδή πολλοί ειδικοί κρούουν τον κώδωνα του κινδύνου για την χωρίς όρους χρήση της τεχνητής νοημοσύνης και επειδή, επιπλέον, πρέπει να μπει ένα φρένο, να εξετάσουμε ενδελεχώς και σε βάθος τα υπέρ και τα κατά της εφαρμογής της τεχνητής νοημοσύνης, χωρίς μανιώδεις βιασύνες.

Για τους ανωτέρω λόγους, ερωτάσθε:

Ποιες είναι οι προθέσεις του Υπουργείου Παιδείας σχετικά με την ενσωμάτωση της τεχνητής νοημοσύνης στην εκπαίδευση;

Και επιπλέον, στην περίπτωση που το Υπουργείο Παιδείας προτίθεται να εισάγει σταδιακά ακόμα και τμηματικές εφαρμογές της τεχνητής νοημοσύνης, με ποια διαδικασία και από ποια πρόσωπα θα καθοριστούν τα όρια και οι ασφαλιστικές δικλίδες για να μην καταντήσουν τα παιδιά μας «ρομποτάκια» που θα προγραμματίζονται μαθησιακά από ανεξέλεγκτους αλγορίθμους, ενώ σε κάθε περίπτωση η ψηφιακή τεχνολογία θα πρέπει να υπηρετεί αφ’ ενός την ουσιαστική και εποικοδομητική μάθηση και αφ’ ετέρου το σύστημα των θεμελιωδών αξιών μας;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):**  Ορίστε, κυρία Υπουργέ, έχετε τον λόγο για την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε και διορθώστε με παρακαλώ σε αυτό που θα πω στον συνάδελφο, αν δεν το πω σωστά.

Οι ερωτήσεις, κύριε συνάδελφε, απευθύνονται πάντοτε στον ή στην Υπουργό και απαντώνται και από τους Υφυπουργούς, εάν επιλέξει ο Υπουργός. Και βεβαίως, εμείς δεν αυτενεργούμε, απαντούμε για λογαριασμό του Υπουργείου. Άρα έχει την ίδια βαρύτητα σαν να σας απαντούσε ο Υπουργός, γιατί σε συνεννόηση μαζί του δίνεται η απάντηση.

**ΚΟΜΝΗΝΟΣ ΔΕΛΒΕΡΟΥΔΗΣ:** Για το πρόσωπο που απευθύνεται μίλησα.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Προφανώς στον Υπουργό θα απευθύνεται πάντοτε. Εσείς σωστά το απευθύνετε.

Τώρα, για την τεχνητή νοημοσύνη που ρωτάτε, δεν είναι κάτι νέο στον επιστημονικό διάλογο. Ήδη από το 1950 ο καθηγητής του Κέιμπριτζ Άλαν Τούρινγκ, που ήταν μαθηματικός, είχε ευνοήσει την υιοθέτηση της τεχνητής νοημοσύνης σε επαγγελματικούς και επιστημονικούς κλάδους. Η συνετή χρήση της, λοιπόν, στην εκπαίδευση, κύριε συνάδελφε, -η συνετή χρήση, επαναλαμβάνω- γιατί να μην είναι ένα ισχυρό εργαλείο που θα εξοπλίσει τους μαθητές στα επόμενα ακαδημαϊκά και επαγγελματικά βήματα; Και το τονίζω το «συνετή χρήση».

Εμείς, λοιπόν, θα αξιοποιήσουμε την τεχνητή νοημοσύνη με προσεκτικά βήματα και με προσεκτικούς χειρισμούς. Σε καμμία περίπτωση δεν είναι πρόθεσή μας να υποκαταστήσουμε την αναντικατάστατη σχέση μεταξύ παιδαγωγού και μαθητή. Για μας μέλημα και φροντίδα είναι η διά ζώσης εκπαίδευση. Θέλουμε, όμως, να έχουμε και καλύτερα μαθησιακά αποτελέσματα, προσβασιμότητα των απομακρυσμένων από τα αστικά κέντρα μαθητών και θα μπορούσε η τεχνητή νοημοσύνη να είναι κάλλιστα ένα πολύ χρήσιμο και αποτελεσματικό εργαλείο. Δεν υπάρχει καμμία επιστημονική αντίρρηση να περιληφθεί στα νέα προγράμματα σπουδών -που είναι από την πρωτοβάθμια εκπαίδευση μέχρι την Γ΄ λυκείου- της Πληροφορικής, αλλά και στα προγράμματα των άλλων γνωστικών αντικειμένων. Να αποκτήσουν δηλαδή, οι μαθητές σύγχρονες γνώσεις και δεξιότητες. Αν η εφαρμογή αυτή είναι προσεκτική, σταδιακή, θα είναι ένα πολύ καλό εργαλείο που θα ενδυναμώνει την κριτική σκέψη.

Ο Υπουργός Παιδείας, Θρησκευμάτων και Αθλητισμού έδωσε σαφείς κατευθύνσεις στα στελέχη του ΙΕΠ. Το ΙΕΠ είναι το Ινστιτούτο Εκπαιδευτικής Πολιτικής -δεν το λέω για σας, το λέω για όσους μας ακούνε-, ο επιστημονικός μας βραχίονας. Έδωσε, λοιπόν, σε αυτούς και σε υπηρεσιακούς παράγοντες την εντολή, την οδηγία να εισηγηθούν παιδαγωγικά για τη χρήση της τεχνητής νοημοσύνης στα γνωστικά αντικείμενα, ώστε οι μαθητές μας να μην είναι απλοί χρήστες των ψηφιακών τεχνολογιών, να μπορούν να δημιουργούν και να καινοτομούν με την τεχνολογία. Έχουν γίνει ήδη συζητήσεις με τα μέλη της συμβουλευτικής επιτροπής υψηλού επιπέδου για την τεχνητή νοημοσύνη, έχουν καθοριστεί συναντήσεις και με τα μέλη της Εθνικής Επιτροπής Βιοηθικής και Τεχνοηθικής. Είναι δύο επιτροπές που έχει συστήσει ο ίδιος ο Πρωθυπουργός Κυριάκος Μητσοτάκης και αυτό δείχνει τη μεγάλη σημασία που η Κυβέρνησή μας αποδίδει και στον ψηφιακό μετασχηματισμό και στην τεχνητή νοημοσύνη.

Η συμμετοχή, λοιπόν, των εμπειρογνωμόνων είναι η ασφάλεια της ανάπτυξης ενός πλαισίου που θα βοηθήσει στη σωστή εκπαίδευση και στην καλή χρήση της τεχνητής νοημοσύνης. Το ΙΕΠ, λοιπόν, θα κάνει την ανάλογη εισήγησή του για συνεργατικές δράσεις, θα προετοιμαστούν επιμορφούμενοι οι εκπαιδευτικοί αλλά και τα σχολεία μας με το κατάλληλο εκπαιδευτικό υλικό. Ένα από τα έργα που ετοιμάζεται είναι ο «Μετασχηματισμός των συμβατικών προγραμμάτων σπουδών και του εκπαιδευτικού περιεχομένου σε ανοιχτού κώδικα, διαδραστικά ψηφιακά περιβάλλοντα, προσπελάσιμα από όλους με ενσωματωμένη τεχνητή νοημοσύνη, πρόβλεψη για δυναμική αναβάθμιση και δυνατότητες για ανάπτυξη συνεργειών με κοινότητες εκπαιδευτικών» -αυτός είναι ο τίτλος του έργου- και προφανώς θα γίνει και επιμόρφωση των εκπαιδευτικών σε αυτά.

Υπάρχει σχετικός οδηγός της Ευρωπαϊκής Ένωσης για τη δεοντολογία, δίνει κατευθυντήριες γραμμές για τη χρήση της τεχνητής νοημοσύνης, των σχετικών δεδομένων στη διδασκαλία και τη μάθηση και -πάντοτε θα το λέω- υπάρχει και η σχετική επιμόρφωση. Δίνουμε δηλαδή, έμφαση με τους μηχανισμούς αξιολόγησης που έχουμε να υπάρχει ισορροπημένη προσέγγιση. Προτεραιότητα έχουμε να προετοιμάζονται οι μαθητές μας, να έχουν κριτική σκέψη, να αξιοποιούν την τεχνολογία, την τεχνητή νοημοσύνη ως εργαλείο, γιατί ούτε ως απλό σενάριο δεν θέλουμε να σκεφτούμε ότι οι μαθητές μας θα είναι απλοί αποδέκτες αλγορίθμων και προγραμμάτων, αλλά θέλουμε μόνον η τεχνολογία, η τεχνητή νοημοσύνη να είναι εργαλεία προς αξιοποίηση και όχι -παρακαλώ κρατήστε το αυτό- υποκατάστατα της διά ζώσης διδασκαλίας. Αυτό γίνεται στα Υπουργεία της διεθνούς κοινότητος, στα Υπουργεία παιδείας, και την εντάσσουμε εμείς με αυστηρή αξιολόγηση, συνεργαζόμαστε με ειδικούς του κλάδου και προσαρμόζουμε τις πολιτικές μας με πολλή προσοχή, σοβαρότητα και αυστηρότητα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κυρία Υπουργέ.

Ορίστε, κύριε Δελβερούδη, έχετε τον λόγο για τη δευτερολογία σας.

**ΚΟΜΝΗΝΟΣ ΔΕΛΒΕΡΟΥΔΗΣ:** Κυρία Υπουργέ, θα ήθελα να σας απευθύνω και μια επιπλέον ερώτηση, αν μου επιτρέπετε, συμπληρωματικά. Σύμφωνα με μελέτες στις χώρες του ΟΟΣΑ, η τεχνητή Νοημοσύνη θα επηρεάσει τις θέσεις εργασίας διαφοροποιώντας και τον τρόπο εργασίας επειδή, όπως λέει η μελέτη, το 38% του συνόλου της εργασίας θα γίνεται από απόσταση και το 14% των θέσεων εργασίας κινδυνεύουν να χαθούν από τις χρήσεις εφαρμογής της τεχνητής νοημοσύνης. Ποιες, λοιπόν, θα είναι οι επιπτώσεις -αν θέλετε να μου πείτε- στον αριθμό των εκπαιδευτικών, αν γίνουν αυτές οι εφαρμογές στην εκπαίδευση, εξαιτίας της χρήσης της τεχνητής νοημοσύνης;

Τώρα, όσον αφορά στους κινδύνους που εγκυμονούν από τη χρήση της τεχνητής νοημοσύνης δεν χρειάζεται φυσικά, να είναι κάποιος ειδικός για να τους αντιληφθεί ή έστω να προβληματιστεί σε τέτοιο βαθμό που να είναι τουλάχιστον επιφυλακτικός με την ανεξέλεγκτη χρήση της.

Αναφέρω χαρακτηριστικά τον σχολιασμό τριών προσωπικοτήτων, παγκοσμίως γνωστών:

Ο κ. Έλον Μασκ στις 30 Νοεμβρίου του 2023 δήλωσε στους δημοσιογράφους ότι «η τεχνητή νοημοσύνη μπορεί να γίνει πιο επικίνδυνη και από πυρηνική βόμβα».

Ο Διευθύνων Σύμβουλος της «GOOGLE» Σούνταρ Πιτσάι εξέφρασε τις ανησυχίες του για την τεχνητή νοημοσύνη αναφέροντας ότι τον κρατούν ξύπνιο τη νύχτα, προσθέτοντας πως η τεχνολογία αιχμής θα μπορούσε να αποδειχθεί πολύ επιβλαβής αν εφαρμοστεί λανθασμένα, δηλώνοντας τέλος ότι θα χρειαστεί ρυθμιστικό πλαίσιο, παρόμοιο με αυτό για τον έλεγχο των πυρηνικών όπλων.

Επίσης, ο καθηγητής του Πανεπιστημίου της Οξφόρδης κ. Τζον Λένοξ αναφέρει πως η τεχνητή νοημοσύνη χρησιμοποιείται για τον έλεγχο ομάδων ανθρώπων στις κομμουνιστικές χώρες μέσω συστημάτων κοινωνικής πίστωσης και για τη χειραγώγηση όσων από εμάς στις καπιταλιστικές χώρες αγοράζουμε αγαθά και υπηρεσίες. Θα μπορούσε, λοιπόν, να χειραγωγηθεί και η εκπαίδευση στο μέλλον;

Από τη στιγμή που η τεχνολογία εξελίσσεται και ενσωματώνεται ολοένα και βαθύτερα στην κοινωνία, η ηθική θα πρέπει να αποτελέσει το κρίσιμο στοιχείο της όποιας εφαρμογής της τεχνητής νοημοσύνης στην εκπαίδευση. Με τον όρο ηθική στην τεχνητή νοημοσύνη εννοούμε τις ηθικές εκτιμήσεις, το πλαίσιο και τα όρια στη βάση των οποίων θα πρέπει να αναπτύσσονται και να χρησιμοποιούνται οι τεχνολογίες αυτές, λαμβάνοντας υπ’ όψιν τις πιθανές επιπτώσεις τους στους μαθητές, τους εκπαιδευτικούς και γενικότερα, στην κοινωνία.

Ένας πρώτος ηθικός προβληματισμός έχει να κάνει με την προστασία της ιδιωτικότητας, δεδομένου ότι οι αλγόριθμοι της τεχνητής νοημοσύνης χρειάζονται συνήθως μεγάλες ποσότητες δεδομένων για να λειτουργήσουν με τις επιπτώσεις που αυτό έχει για το κάθε άτομο και, κυρίως, για τους μαθητές.

Επομένως, εάν οι εφαρμογές της τεχνητής νοημοσύνης δεν έχουν σχεδιαστεί ορθά και με συγκεκριμένους κανόνες ή χρησιμοποιούνται ανεξέλεγκτα, αυτό θα μπορούσε να έχει επιβλαβείς συνέπειες και να οδηγήσει σε νέες μορφές ανισοτήτων ή διακρίσεων και να επιδεινώσει φυσικά τις υφιστάμενες.

Το Ινστιτούτο Καρολίνσκα της Σουηδίας, μια αξιοσέβαστη ιατρική σχολή που επικεντρώνεται στην έρευνα σχετικά με την εθνική στρατηγική ψηφιοποίησης της χώρας στην εκπαίδευση, ανέφερε πρόσφατα ότι υπάρχουν σαφείς επιστημονικές αποδείξεις ότι τα ψηφιακά εργαλεία βλάπτουν, παρά ενισχύουν τη μάθηση των μαθητών.

Η δε Υπουργός Παιδείας της Σουηδίας Λότα Έντχολμ ανέφερε ότι οι μαθητές χρειάζονται περισσότερα βιβλία από χαρτί και προβαίνει σε βήματα κατάργησης της χρήσης ψηφιακών μέσων, ενώ εμείς, δυστυχώς, θέλουμε να κάνουμε το αντίθετο.

Είναι πλέον αποδεκτό ότι η ψηφιακή τεχνολογία μπορεί μεν να χρησιμοποιηθεί υπό όρους για να βελτιώσει την εκπαίδευση αλλά σε καμμία περίπτωση, όπως είπατε και εσείς, δεν μπορεί και δεν πρέπει να αντικαταστήσει, εκτός από τα βιβλία, και τον ρόλο των εκπαιδευτικών.

Οι εκπαιδευτικοί εξακολουθούν να είναι εξαιρετικά απαραίτητοι για να παρέχουν στους μαθητές αφ’ ενός τη γνώση και αφ’ ετέρου την εμπνευσμένη καθοδήγηση και τα πρότυπα υποστήριξης αλλά και παιδαγωγικής ενθάρρυνσης.

Συνοψίζοντας, θα ήθελα να χτυπήσω ένα καμπανάκι για τον τρόπο που επιχειρεί η τεχνητή νοημοσύνη να εισβάλλει στην εκπαίδευση και τη ζωή μας γενικότερα. Για τον λόγο αυτό δεν θα έπρεπε να διαμορφώνεται ένα κλίμα επιβολής ιδεών και τεχνολογιών στον ελληνικό λαό αποκλειστικά και μόνο από συνέδρια.

Ο διάλογος πρέπει να ξεκινήσει μέσα από τη Βουλή και σε μακροχρόνια διαβούλευση με τους Έλληνες πολίτες που έχουν το δικαίωμα να προσδιορίζουν οι ίδιοι και όχι κάποιοι αλγόριθμοι την εκπαίδευσή τους, τις συνθήκες εργασίας τους και εν ολίγοις, το μέλλον τους.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Θέλω να πω πως ο διάλογος, βεβαίως, και δεν θα περιορίζεται στα συνέδρια, αλλά αυτό δεν θα εμποδίσει κανέναν Υπουργό να τοποθετηθεί σε επιστημονικά συνέδρια και να πει την άποψή του. Από την απάντησή μου στην πρωτολογία αντιληφθήκατε ότι δεν υπάρχει μόνο τοποθέτηση σε συνέδριο από την οποία πήρατε και εσείς την αφορμή, αλλά υπάρχει ένας επαρκής σχεδιασμός με πάρα πολύ προσοχή του Υπουργείου μας.

Αναφερθήκατε, εκτός κειμένου της ερώτησης, στη μείωση του αριθμού των εκπαιδευτικών. Κύριε συνάδελφε, ο αριθμός των εκπαιδευτικών θα μειωθεί μόνον αν μειωθεί δραματικά ο μαθητικός πληθυσμός. Το ότι εισάγονται καινούργιες τεχνολογίες ή ότι εμπλουτίζεται η εκπαιδευτική διαδικασία με τεχνολογικά εργαλεία δεν σημαίνει ότι θα μειωθεί ο αριθμός των εκπαιδευτικών. Αλίμονο. Το τόνισα και θα το ξαναπώ δεν υποκαθίσταται η διά ζώσης εκπαίδευση.

Ήταν ένας φόβος αυτός που διακατείχε και πολλές πτέρυγες της Βουλής κατά τη διάρκεια της πανδημίας που χρειάστηκε, για λόγους που ξέρετε, να υπάρχει η διαδικτυακή εκπαίδευση. Είναι βασικό, είναι παιδαγωγικό, είναι αναντικατάστατο. Αντίθετα επιμορφώνουμε τους εκπαιδευτικούς μας ώστε να είναι παραγωγικοί και αποδοτικοί σε αυτά. Άρα δεν υπάρχει θέμα μείωσης και θα σας πω και κάτι.

Οι σύγχρονες ανάγκες δημιουργούν και καινούργια επαγγέλματα. Το ξέρετε πολύ καλά ότι η πρώτη νομοθετική προσπάθεια του Υπουργείου μας που κατέληξε σε νόμο για την επαγγελματική εκπαίδευση και κατάρτιση με ευρύτερη αποδοχή όχι μόνο από το κόμμα της Νέας Δημοκρατίας, ήταν ακριβώς για να καλύψει νέες ανάγκες σε νέα επαγγέλματα που αναδύονται. Μείωση δεν θα υπάρχει, αύξηση δεν θα υπάρχει, επαρκέστεροι θα είναι εκπαιδευτικοί μας και οι μαθητές μας.

Δεν υπάρχει, λοιπόν για να έρθουμε στο θέμα μας, λόγος ανησυχίας για την ενσωμάτωση της τεχνητής νοημοσύνης στην εκπαίδευση. Έχουμε προσεκτική, σταδιακή εφαρμογή. Θα υιοθετηθεί ως στρατηγικό εργαλείο με ισορροπημένες πρακτικές, θα αγκαλιάσουμε την τεχνολογική πρόοδο, δεν τη δαιμονοποιούμε και διαφυλάσσουμε παράλληλα τις εκπαιδευτικές μας αξίες.

Γίνεται διάλογος με προσοχή. Αντιλαμβανόμαστε την καινοτομία. Ο διάλογος είναι θεμελιώδης για να δημιουργήσουμε ένα εκπαιδευτικό σύστημα που να είναι έτοιμο για το μέλλον. Θα εναρμονίζει τα οφέλη της τεχνητής νοημοσύνης χωρίς να αναιρεί, να εμποδίζει, να θέτει σε κίνδυνο τις βασικές αρχές του εκπαιδευτικού συστήματος που είναι ακαδημαϊκές, εκπαιδευτικές, γνωστές, αποδεκτές και δοκιμάζονται κάθε μέρα και βελτιώνονται.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

Προχωρούμε στην επόμενη επίκαιρη ερώτηση, στην οποία θα απαντήσει ο Υφυπουργός Εργασίας και Κοινωνικής Ασφάλισης κ. Βασίλειος - Πέτρος Σπανάκης, στη δεύτερη με αριθμό 701/9-2-2024 επίκαιρη ερώτηση δεύτερου κύκλου του Βουλευτή Χίου της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κ. Σταύρου Μιχαηλίδη προς την Υπουργό Εργασίας και Κοινωνικής Ασφάλισης, με θέμα: «Εργατικές κατοικίες Χριστού Βαρβασίου Χίου υπό κατάρρευση».

Ορίστε, κύριε Μιχαηλίδη, έχετε τον λόγο για την πρωτολογία σας.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ, κύριε Πρόεδρε.

Τη δεκαετία του ’70 και συγκεκριμένα, περίπου το 1974 - 1975, παραδόθηκε ένα συγκρότημα λαϊκών πολυκατοικιών, κατοικίες, στους δικαιούχους σε ένα γήπεδο, σε ένα οικόπεδο αρκετά μεγάλο περίπου δεκαπέντε στρεμμάτων.

Από τότε, από την αρχή, κύριε Υπουργέ, εμφανίστηκαν σοβαρότατα προβλήματα για την ασφάλεια των κατοίκων, στατικότητας και λοιπά, άρχισαν να καταρρέουν σοβάδες, να αποκολλώνται κομμάτια από σκυρόδεμα με εμφανή τα στοιχεία διάβρωσης στον οπλισμό κ.λπ.. Έκτοτε οι κάτοικοι ενεπλάκησαν σε ένα μαραθώνιο ταλαιπωρίας που διαρκεί δεκαετίες για την εξασφάλιση της σωματικής τους ακεραιότητας και της ζωής τους, διαμένοντας σε επικίνδυνα κτήρια, όπως περιγράφουν εκθέσεις της τεχνικής υπηρεσίας του Δήμου Χίου, στις οποίες καταγράφονται τα προβλήματα στατικότητας και οι κακοτεχνίες των πολυκατοικιών. Από τότε εννοώ.

Ενδεικτικό είναι το υπ’ αριθμόν 15 του 1995 έγγραφο της Τεχνικής Υπηρεσίας του Δήμου Χίου που χαρακτηρίζει ιδιαίτερα την πολυκατοικία 407 του συγκροτήματος με στατικά και δομικά προβλήματα που την καθιστούν επικίνδυνη από τότε. Η επικινδυνότητα της συγκεκριμένης πολυκατοικίας έχει φτάσει σήμερα σε τέτοιο επίπεδο, που η Τεχνική Υπηρεσία του Δήμου Χίου, σύμφωνα με δημοσιεύματα αλλά και την ενημέρωση από τις αρμόδιες αρχές, έχει ζητήσει την εκκένωσή της, ενώ παράλληλα διενεργείται προκαταρκτική διερεύνηση με εισαγγελική παραγγελία.

Αναγνωρίζοντας ο νομοθέτης τις ευθύνες του κράτους εξαρχής που δίχως αμφιβολία είχε όταν παραχώρησε ακατάλληλα για την κατοίκηση κτήρια σε πολίτες, επιχείρησε να αποκαταστήσει την απαράδεκτη έως απάνθρωπη αυτή κατάσταση με τις πρόνοιες του άρθρου 47 του ν.2956/2001, όπως ισχύει αυτό σήμερα, όπου καθορίζει για τους ιδιοκτήτες οριζόντιων ιδιοκτησιών των εν λόγω πολυκατοικιών στην περιοχή Χριστός Βαρβασίου του Δήμου Χίου, και τις οποίες χαρακτηρίζει από την αρμόδια πολεοδομία επικίνδυνες από στατική και δομική άποψη και κατεδαφιστέες.

Καταθέτω στα Πρακτικά σχετικό φωτογραφικό υλικό αλλά και το σχετικό νόμο όπου περιγράφονται αυτά τα οποία είπα.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προέβλεπε, λοιπόν, ο νόμος του 2001 εφάπαξ οικονομική ενίσχυση για κάλυψη των εξόδων μετεγκατάστασης, μηνιαία οικονομική ενίσχυση μετά την μεταστέγασή τους έως ότου αποκατασταθούν στεγαστικά από κρατικό πρόγραμμα.

Σημειώνεται ότι στις 25 Ιανουαρίου ο υποφαινόμενος, εγώ, με τον Βουλευτή της Συμπολίτευσης, τον κ. Μηταράκη, επισκεφθήκαμε τον Πρόεδρο της ΔΥΠΑ ο οποίος με τα στοιχεία που του παραθέσαμε και με αυτά τα οποία του εξήγησε η αντιπροσωπεία κατοίκων του εν λόγω συγκροτήματος, έδειξε προθυμία ότι θα δει πως μπορούμε να επικαιροποιήσουμε ξανά τις διατάξεις του συγκεκριμένου άρθρου και νόμου ώστε να ικανοποιηθούν.

Σήμερα, κύριε Υπουργέ, στο συγκεκριμένο συγκρότημα διαμένουν περίπου εξήντα οικογένειες, οι υπόλοιπες έχουν εγκαταλείψει τις κατοικίες τους λόγω των προβλημάτων. Όσοι διαμένουν, είναι βέβαιο ότι θέτουν σε κίνδυνο τη ζωή τους μη έχοντας, όμως, άλλη δυνατότητα καθώς αδυνατούν να αντεπεξέλθουν και να εξασφαλίσουν ακόμα και τα βασικά αγαθά διαβίωσης.

Τονίζεται ότι το νησί της Χίου βρίσκεται σε ζώνη υψηλού κινδύνου σύμφωνα με τον ελληνικό αντισεισμικό κανονισμό του 2000, με τελευταία ισχυρή σεισμική δόνηση στις 27 Ιανουαρίου του τρέχοντος έτους της τάξεως 4,9 της κλίμακας Ρίχτερ βορείως της Σάμου. Να ληφθεί δε υπ’ όψιν ότι παραπλεύρως του συγκροτήματος των κατοικιών στεγάζεται το 1ο και 3ο Ενιαίο Λύκειο Χίου, με τριακόσιους εξήντα επτά μαθητές και ογδόντα εκπαιδευτικούς.

Επιπρόσθετα, οι εργατικές λαϊκές κατοικίες βρίσκονται σε πολυσύχναστο δρόμο που αυτός ενώνει την κεντρική και τη νότια Χίο. Η εικόνα, λοιπόν, που εμφανίζει η συγκεκριμένη συνοικία αποτελεί, πιστέψτε με, ντροπή για μια ευρωπαϊκή και σύγχρονη χώρα, την ώρα που η πλειοψηφία των ευρωπαϊκών χωρών έχουν υιοθετήσει ενεργές στεγαστικές δράσεις με υψηλό κοινωνικό προσανατολισμό όπως η Αυστρία, η Ισπανία κι άλλες.

Κατόπιν τούτου, κύριε Υπουργέ, ερωτούμε: Πώς προγραμματίζετε να αντιμετωπίσετε αυτή την απάνθρωπη και επικίνδυνη κατάσταση για τους ενοίκους και τους περιοίκους του εν λόγω συγκροτήματος πολυκατοικιών της Χίου;

Δεύτερον, πώς προτίθεται το Υπουργείο να στηρίξει οικονομικά τους κατοίκους αυτών των λαϊκών κατοικιών του Χριστού Βαρβασίου Χίου και την άμεση μεταστέγαση τους σε ασφαλείς κατοικίες για την προστασία της ζωής τους και την εξασφάλιση ανθρώπινης και αξιοπρεπούς διαβίωσης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας έδωσα τριπλάσιο χρόνο, κύριε Μιχαηλίδη, αν δείτε.

**ΣΤΑΥΡΟΣ ΜΙΧΑΗΛΙΔΗΣ:** Το εκτιμούμε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο να απαντήσετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Θα είμαι εγώ πιο σύντομος στην απάντησή μου.

Κύριε συνάδελφε, κατ’ αρχάς ευχαριστώ πάρα πολύ για την ερώτησή σας, είναι ένα ζήτημα το οποίο απασχολεί δεκάδες οικογένειες της Νήσου Χίου. Απασχολεί την τοπική κοινωνία και μάλιστα να πούμε ότι οι πολυκατοικίες αυτές βρίσκονται σε μια κατάσταση που δεν είναι για το 2024 αλλά θυμίζουν άλλες εποχές.

Και δεν σας κρύβω ότι οι προσπάθειες οι οποίες γίνονται από την Κυβέρνηση του Κυριάκου Μητσοτάκη είναι σε τέτοια κατεύθυνση. Εδώ και δεκαετίες νομίζω ότι υπήρξε μια αδιαφορία, πλην μιας διάταξης που ψηφίστηκε το 2001, το άρθρο 47 του ν.2956/2001, που τότε δεν εφαρμόστηκε- όπου προέβλεπε μια συγκεκριμένη διαδικασία για μετεγκατάσταση, για αποζημίωση κ.λπ., όμως, δεν εφαρμόστηκε.

Όμως πάμε στο σήμερα. Θα σας απαντήσω ξεκάθαρα διότι μας ακούν εδώ και οι πολίτες της Χίου και μάλιστα γνωρίζω ότι και δίπλα σε αυτές τις κατοικίες υπάρχουν και σχολικά συγκροτήματα και καθημερινά βρίσκονται δεκάδες παιδιά. Η Κυβέρνηση έχει την πρόθεση να επιλύσει, κατά τον δυνατό καλύτερο τρόπο και πιο σύντομο τρόπο, το ζήτημα αυτό που απασχολεί εδώ και δυόμισι δεκαετίες τουλάχιστον, την περιοχή. Ένα το κρατούμενο.

Δεύτερον, έγινε μια συνάντηση, όπως αναφερθήκατε κι εσείς, παρουσία της αντιπροσωπείας των κατοίκων, όπου πραγματικά υπάρχει μια πολύ ώριμη συζήτηση κι έχει φτάσει σε πολύ καλό επίπεδο, παρουσία του κ. Μηταράκη και δική σας, και νομίζω ότι ο διοικητής της ΔΥΠΑ έδωσε κάποιες κατευθύνσεις στο πού πρέπει να πάμε.

Θέτετε, όμως, σήμερα, δύο συγκεκριμένες ερωτήσεις που οφείλω να τις απαντήσω. Πώς προγραμματίζετε να αντιμετωπίσετε αυτή την απάνθρωπη και επικίνδυνη κατάσταση για τους ενοίκους και τους περιοίκους του εν λόγω συγκροτήματος; Σας απαντώ, ότι σε θέματα ασφάλειας δεν κάνουμε καμμία απολύτως έκπτωση, καμμία απολύτως έκπτωση.

Δεύτερον, με ρωτάτε πώς προβλέπετε να στηρίξει τα οικονομικά; Σας απαντώ. Έχουμε την πρόθεση να λύσουμε το ζήτημα. Όμως πρέπει και από την πλευρά της αντιπροσωπείας των κατοίκων και από την πλευρά των κατοίκων της ευρύτερης περιοχής, διότι το ’70 παραχωρήθηκαν αυτές οι κατοικίες, σήμερα μπορεί να είναι η δεύτερη γενιά, πρέπει να υπάρξει μια συνεργασία και στο 100% να βρεθεί μία λύση και από τη πλευρά των κατοίκων.

Από την πλευρά της Κυβέρνησης, εγώ σας καταθέτω εδώ μια επίσημη απάντηση. Υπάρχει πρόθεση πολύ γρήγορα, πολύ σύντομα με όποια διαδικασία χρειαστεί, να προχωρήσουμε στην αντιμετώπιση αυτού του ζητήματος.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ. Ορίστε κύριε Μιχαηλίδη, έχετε τον λόγο για τη δευτερολογία σας.

**ΣΤΑΥΡΟΣ ΜΙΧΑΗΛΙΔΗΣ:** Κύριε Πρόεδρε, κατ’ αρχάς να σας ευχαριστήσω διότι ήταν φανερή η ανοχή του Προεδρείου. Προφανώς, γιατί αντιλαμβάνεστε και εσείς, από αυτά που ακούτε, τη σοβαρότητα της κατάστασης.

Κύριε Υπουργέ, για να είμαστε τίμιοι, πρέπει εξ αρχής να δηλώσω με ικανοποίηση ότι αποδέχεστε, αντιλαμβάνεστε πλήρως, έχετε ίδια γνώση του τόπου της Χίου.

Αντιλαμβάνεστε, λοιπόν, τη σοβαρότητα. Πρόκειται, όπως είπατε και εσείς, για θέματα ασφαλείας που κανείς δεν μπορεί να παίζει. Διότι είναι πραγματικά τραγική η κατάσταση και σε θέματα ασφαλείας, αλλά και για την ποιότητα ζωής ενός ανθρώπου.

Κύριε Υπουργέ, όντως η κατάσταση είναι ώριμη. Οι κάτοικοι, όσοι έχουν απομείνει σε αυτές τις πολυκατοικίες, αισθάνονται κι αυτοί ότι ήρθε η ώρα πρώτα απ’ όλα για τη ζωή τους να κουβεντιάσουν κάποιες προτάσεις, πώς θα αποζημιωθούν και πώς θα βοηθηθούν τα πρώτα χρόνια εάν δεχτούν αυτή τη διαδικασία να αντιμετωπίσουν τα έξοδα μιας μετεγκατάστασης και όλα αυτά τα πράγματα. Άρα, λοιπόν, ξεκινάμε καλά από τη στιγμή που η τοποθέτησή σας εμπεριείχε ισχυρό βαθμό δέσμευσης.

Ακούστε. Σε λίγες μέρες -για να φτάσω και σε κάποια πρόταση- θα έρθει στη Βουλή στην Ολομέλεια για διαβούλευση το νομοσχέδιο για τα ιδιωτικά πανεπιστήμια κ.λπ.. Για να μην κρυβόμαστε πίσω από το δάχτυλό μας, θα δοκιμαστεί η δημόσια εκπαίδευση, η ανώτατη εκπαίδευση. Και κυρίως θα δοκιμαστεί, κύριε Υπουργέ, η δημόσια εκπαίδευση των νησιών, των δυσπρόσιτων περιοχών κ.λπ..

Άρα προτείνω, επειδή το γήπεδο που είναι αυτές οι πολυκατοικίες είναι πολύ κοντά στον ιστό της πόλης που μπορεί άνετα να εξυπηρετήσει και τις ανάγκες του Πανεπιστημίου Αιγαίου -πρωτοβουλία δική μου είναι, δεν το έχω κουβεντιάσει- να δούμε, λοιπόν, αν εσείς ανταποκριθείτε γρήγορα και στείλετε τα κλιμάκια που πρέπει, να αξιολογηθεί η στατικότητα και η ανάγκη κατεδάφισης όσων πολυκατοικιών από τις δέκα απαιτηθεί. Να αποζημιωθούν αυτοί οι άνθρωποι με μια συμφωνία που θα προκύψει. Είναι ώριμο να το κάνουν, να το αποδεχτούν και να δούμε πώς μπορεί αυτός ο χώρος να αποδοθεί στο πανεπιστήμιο και να βοηθηθεί και το πανεπιστήμιο να ανεγερθούν φοιτητικές κατοικίες οι οποίες είναι πραγματικά ανύπαρκτες στη Χίο σήμερα για το Πανεπιστήμιο Αιγαίου, ώστε ο φθίνων αριθμός των φοιτητών που επιλέγουν, λόγω κόστους ζωής τις νησιωτικές μας περιοχές να ανακοπεί και να αναστραφεί.

Άρα, λοιπόν, καταλήγω, χαίρομαι που αναγνωρίζει η Κυβέρνηση το πρόβλημα, χαίρομαι που δεσμεύτηκε διά του στόματος σας ότι άμεσα θα επιληφθεί για να εξασφαλίσουν -εγώ θα έλεγα- μια ανθρώπινη ζωή οι κάτοικοι, οι εναπομείναντες σε αυτές οι πολυκατοικίες.

Και δεύτερον, συμπεραίνω ότι μπορεί να αποδεχθείτε, στο πλαίσιο που είπα στο δεύτερο σκέλος, να δούμε πώς μπορούμε να βοηθήσουμε και τη δημόσια εκπαίδευση, ανώτατη εκπαίδευση με υλοποίηση ενός τέτοιου προγράμματος που είναι ζωτικής σημασίας και για το πανεπιστήμιο και για τα νησιά μας και για τη Χίο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, εγώ θέλω να επαναλάβω ότι προϋπόθεση, αίρεση για να λυθεί το πρόβλημα είναι να συμφωνήσουν στο 100% οι ιδιοκτήτες. Πρέπει να συμφωνήσουν στο 100%. Άρα καταλαβαίνετε ότι αυτή τη στιγμή υπάρχει ένα ζήτημα το οποίο πρέπει να επιλυθεί, προκειμένου να έρθουμε εμείς να πάρουμε την πρωτοβουλία εκείνη για να προχωρήσουμε τις διαδικασίες.

Αφού τα βρουν στο 100% οι ιδιοκτήτες της συγκεκριμένης πολυκατοικίας, τότε εμείς θα πάμε σε μια σειρά πρωτοβουλιών, προκειμένου να λυθούν τα θέματα της μετεγκατάστασης και της αποζημίωσης. Εκεί θα χρειαστούν κάποιες ρυθμίσεις. Ένα το κρατούμενο.

Δεύτερον, θέσατε ένα θέμα το οποίο δεν υπάρχει στην ερώτησή σας, θα έλεγα ένα τρίτο ερώτημα, το οποίο οφείλω να σας απαντήσω. Καταλαβαίνετε ότι το θέμα της αξιοποίησης μιας τέτοιας έκτασης που βρίσκεται δίπλα σε ένα σχολείο δευτεροβάθμιας εκπαίδευσης, γυμνάσια - λύκεια, από ό,τι γνωρίζω, είναι εκεί στην…

**ΣΤΑΥΡΟΣ ΜΙΧΑΗΛΙΔΗΣ:** Λύκειο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Λύκειο.

Δευτεροβάθμιας εκπαίδευσης, λοιπόν. Είναι θέμα αρμοδιότητας του Υπουργείου Παιδείας. Όμως, θα διαβιβαστεί αυτό το οποίο λέτε στον αρμόδιο Υπουργό. Είναι μια σημαντική πρόταση για το Πανεπιστήμιο Αιγαίου.

Το Πανεπιστήμιο Αιγαίου έχει μια διαδρομή και έχει πάρα πολύ καλά τμήματα. Όμως, καταλαβαίνετε ότι το πανεπιστήμιο έχει το αυτοδιοίκητο και εκείνο κάνει τον προγραμματισμό του, το πως πρέπει να βαδίσει.

Άρα, λοιπόν, αυτά είναι θέματα καθαρά του Υπουργείου Παιδείας και φυσικά, του Πανεπιστημίου Αιγαίου.

Εμείς, από την πλευρά του Υπουργείου Εργασίας, έχουμε στην αρμοδιότητά μας τη ΔΥΠΑ. Και η ΔΥΠΑ είναι, αν θέλετε, ο διάδοχος του παλιού Οργανισμού Εργατικής Κατοικίας. Για αυτόν τον λόγο, εγώ σήμερα έρχομαι εδώ να σας απαντήσω, ως Υφυπουργός Εργασίας και Κοινωνικής Ασφάλισης.

Αυτό, όμως, που θέλω να σας πω για τις συγκεκριμένες πολυκατοικίες είναι το ζήτημα εκεί είναι και σύνθετο. Δηλαδή, είναι ο παλιός ΟΕΚ και έχουμε και την παλιά Πρόνοια.

Άρα, λοιπόν, εμείς ερχόμαστε εδώ συνολικά και σας απαντάμε ότι έχουμε την πρόθεση και η πρώτη συζήτηση η οποία έγινε με την αντιπροσωπεία των κατοίκων, με τον Διοικητή της ΔΥΠΑ, τον Σπύρο Πρωτοψάλτη, ήταν σε πάρα πολύ καλό επίπεδο.

Τώρα, λοιπόν, περιμένουμε στο 100% να συμφωνήσει η αντιπροσωπεία των κατοίκων - ιδιοκτητών και να είστε σίγουρος, κύριε Μιχαηλίδη, ότι θα λυθεί και η Κυβέρνηση έχει συγκεκριμένη πρωτοβουλία να πάρει, προκειμένου να επιλύσει.

Όσον αφορά το δεύτερο ζήτημα, το οποίο είναι σημαντικό, εγώ προσωπικά θα διαβιβάσω το αίτημα αυτό προφορικά στον κ. Πιερρακάκη. Όμως, έχει να κάνει και με τις πρυτανικές αρχές του Πανεπιστημίου Αιγαίου.

Ευχαριστώ πολύ.

**ΣΤΑΥΡΟΣ ΜΙΧΑΗΛΙΔΗΣ:** Εγώ ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Θα ήθελα να επισημάνω εγώ, με μια πολύ μεγάλη πείρα στο Κοινοβούλιο, ότι θεωρώ πολύ σημαντικό εργαλείο τη χρήση, όχι την κατάχρηση, των επικαίρων ερωτήσεων, οι οποίες στο μεγάλο ποσοστό -από την εμπειρία των πολλών ετών που έχω- διευκολύνουν και την περιοχή που αντιπροσωπεύει καθένας μας, αλλά και την Κυβέρνηση -την εκάστοτε κυβέρνηση- να μπορεί, δηλαδή, να φροντίζει κάποια θέματα τα οποία μπορεί να αγνοεί από μακριά.

Και γι’ αυτό, λοιπόν, είμαι πολύ μεγάλος θιασώτης των επικαίρων ερωτήσεων, που δεν χρειάζεται να έχουν αντιπολιτευτικό χαρακτήρα, αλλά να έχουν χαρακτήρα που να επιλύουν θέματα.

Και επειδή μας παρακολουθεί και ο ελληνικός λαός, γιατί είναι το κανάλι της Βουλής που μεταδίδει απευθείας, είναι χρήσιμο και για τους πολίτες, που βλέπουν ότι κάποιος που τους αντιπροσωπεύει ενδιαφέρεται για τα θέματά τους και κάποια κυβέρνηση ακούει ή δεν ακούει.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Λοιπόν, προχωρούμε στη συζήτηση της τελευταίας για σήμερα επίκαιρης ερώτησης, στην οποία θα απαντήσει η Υφυπουργός Περιβάλλοντος και Ενέργειας, η κ. Αλεξάνδρα Σδούκου. Είναι η πρώτη με αριθμό 703/9-2-2024 επίκαιρη ερώτηση δεύτερου κύκλου της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Περιβάλλοντος και Ενέργειας, με θέμα: «Άμεση λύση στο πρόβλημα με τα φορτηγά δημοσίας χρήσης (ΔΧ) των Σερβίων».

Κυρία Βέττα, έχετε τον λόγο για την πρωτολογία σας.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρία Υπουργέ, με αυτή τη συγκεκριμένη επίκαιρη ερώτηση που καταθέτω σήμερα θέλω να σας μεταφέρω την απόγνωση των ανθρώπων των Σερβίων, των οδηγών και των ιδιοκτητών φορτηγών δημοσίας χρήσεως των Σερβίων και της ευρύτερης περιοχής, οι οποίοι έχουν μείνει χωρίς εργασία, ως συνέπεια των αποφάσεων της ΔΕΗ, από τη μία και της πλήρους έλλειψης μέριμνας από τη μεριά της Κυβέρνησης.

Συγκεκριμένα, οι άνθρωποι αυτοί, οι ιδιοκτήτες και οι οδηγοί φορτηγών, μετέφεραν λιγνίτη από το λιγνιτωρυχείο του Προσηλίου προς τον ΑΗΣ της Μελίτης. Από τις 4 Νοέμβρη έχουν σταματήσει αυτή την εργασία, όπως σας είπα, ως συνέπεια της κατάργησης μονομερώς της ενεργής σύμβασης που είχε η ΔΕΗ με το ορυχείο για εκατόν σαράντα πέντε χιλιάδες τόνους ακόμη μεταφοράς λιγνίτη και επιπλέον, επειδή δεν υπήρχε καμμία μέριμνα από τη μεριά σας.

Έτσι, λοιπόν, βλέπουν τους συναδέλφους τους από διπλανές χώρες, από γειτονική χώρα να μεταφέρουν τον λιγνίτη, χωρίς όμως να τους δίνεται η δυνατότητα οι ίδιοι να συμμετέχουν σε αυτό το μεταφορικό έργο. Και έχουν οι εξήντα αυτοί ιδιοκτήτες οδηγοί φορτηγών ξεκινήσει κινητοποιήσεις στην είσοδο των Σερβίων, ζητώντας επαναδραστηριοποίηση στη μεταφορά λιγνίτη, τήρηση των συμβατικών υποχρεώσεων της ΔΕΗ και από την άλλη, μια δέσμευση για αξιοποίησή τους στη μεταφορά σε άλλους ΑΗΣ, αν είναι δυνατόν, ή στην Πτολεμαΐδα V ή σε άλλους ενεργούς ΑΗΣ.

Θέλω να σας πω ότι αυτοί οι συγκεκριμένοι άνθρωποι δεν είναι η πρώτη φορά που έχουν πληγεί. Να σας θυμίσω ότι με την εκκαθάριση της «ΛΑΡΚΟ» και το σταμάτημα του ορυχείου της «ΛΑΡΚΟ», δεν έχουν πάρει τα δεδουλευμένα, ενώ έχουν πληρώσει τους φόρους, τις εισφορές. Τους χρωστάει πάρα πολλά χρήματα η «ΛΑΡΚΟ».

Και από την άλλη, σας θυμίζω επίσης ότι για ένα μεγάλο διάστημα -για τρεις μήνες, συγκεκριμένα- είχε κλείσει η γέφυρα των Σερβίων, με αποτέλεσμα να μην αποζημιωθούν αυτοί οι άνθρωποι. Και αυτό, γιατί δεν υπήρχε ούτε εκεί η μέριμνα της Κυβέρνησης να δουν τι έπρεπε να κάνουν στη γέφυρα των Σερβίων.

Εγώ προσωπικά είχα επισημάνει το πρόβλημα της γέφυρας από το 2020 και η γέφυρα έκλεισε το 2023 για τρεις μήνες. Όλα αυτά έχουν πλήξει ανεπανόρθωτα αυτούς τους ανθρώπους, πάρα πολύ σοβαρά και το ΑΕΠ της περιοχής, όχι μόνο τους συγκεκριμένους.

Λοιπόν, οι ερωτήσεις είναι οι εξής: Με ποιες ενέργειές σας θα υπάρξει άρση της αυθαίρετης απόφασης της ΔΕΗ για μονομερή παύση της σύμβασης μεταφοράς λιγνίτη στον ΑΗΣ Μελίτη; Και ποιες πρωτοβουλίες θα αναλάβετε για τη μεταφορά λιγνίτη προς τους ενεργούς ΑΗΣ και ιδιαίτερα, προς την Πτολεμαΐδα V;

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πολύ, κυρία Βέττα.

Κυρία Υπουργέ, έχετε τον λόγο να απαντήσετε.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ευχαριστώ, κυρία Βέττα, για την ερώτηση.

Με πάρα πολύ σεβασμό, θα έλεγα, προς τον κάθε επαγγελματία ευρύτερα της περιοχής δυτικής Μακεδονίας, που μπορεί να νιώθει ότι επηρεάζεται το επαγγελματικό του μέλλον -όπως αναφέρετε, εν προκειμένω, για τους ιδιοκτήτες οδηγούς φορτηγών- θέλω να απαντήσω στο ερώτημά σας, κυρία Βέττα, ως εξής. Λέτε, πρώτα από όλα, ότι δεν υπάρχει καμία μέριμνα της πολιτείας.

Θέλω να σας ξεκαθαρίσω ότι αυτή η υπόθεση που αναφέρετε, πρώτον, εκφεύγει της αρμοδιότητας του Υπουργείου, γιατί αφορά στις εμπορικές σχέσεις μεταξύ ιδιωτικών εταιρειών και επαγγελματιών. Το αν μια ιδιωτική εταιρεία επιθυμεί να σταματήσει ή να συνεχίσει μια σύμβαση, αυτό αντιλαμβάνεστε ότι είναι μια εταιρική απόφαση και δεν είναι εύκολο να παρεμβαίνει στην εταιρική απόφαση η πολιτεία.

Εγώ, όπως ενημερώθηκα από τη ΔΕΗ, αυτοί οι επαγγελματίες οδηγοί είναι υπεργολάβοι -το γνωρίζετε καλύτερα από εμένα- της ιδιωτικής εταιρείας «ΜΕΤΕ Α.Ε.», που έχει ως αντικείμενο την εκμετάλλευση των λιγνιτωρυχείων.

Είναι, λοιπόν, μια ιδιωτική εταιρεία, με την οποία έχει η ΔΕΗ, ναι, μια σύμβαση για την τροφοδοσία της Μελίτης με λιγνίτη και αυτή η εταιρεία με τη σειρά της έχει συμβληθεί με τους εν λόγω επαγγελματίες.

Το δεύτερο που θέλω να πω, κυρία Βέττα, είναι ότι αυτή η μονάδα του ΑΗΣ Μελίτης δεν είναι, ξέρετε, ότι είμαστε εμείς κακοί και δεν βάζουμε μπρος να λειτουργήσει. Δεν είναι ότι είναι στο χέρι ενός Υπουργού να πει «πατάω το κουμπί και δουλεύει το συγκεκριμένο εργοστάσιο ή οποιοδήποτε».

Εάν μια μονάδα, κυρία Βέττα, είναι μη ανταγωνιστική, η ενέργεια δηλαδή που παράγει είναι ακριβή, καταλαβαίνετε ότι αυτή δεν θα μπορέσει να λειτουργήσει έναντι άλλων πιο φθηνών μονάδων ηλεκτροπαραγωγής. Και μην ξεχνάμε ότι ο στόχος μιας πολιτείας είναι το μεγαλύτερο δυνατό όφελος για το σύνολο της ελληνικής κοινωνίας και του καταναλωτή. Δεν μπορεί, δηλαδή, να επιβληθεί μια ακριβή μονάδα να λειτουργεί μέσα στο σύστημα που θα αύξανε εν τέλει το κόστος ηλεκτρικής ενέργειας για το σύνολο των καταναλωτών.

Είτε μας αρέσει είτε δεν μας αρέσει αυτή η μονάδα, όπως και οι λοιπές μονάδες οι λιγνιτικές, δεν είναι ανταγωνιστικές. Έχουν ένα κόστος σήμερα 130 - 140 ευρώ, που είναι πάρα πολύ ακριβό έναντι άλλων πηγών. Και νομίζω ότι το ξέρετε και εσείς ότι πλέον ο λιγνίτης σήμερα είναι ένα πολύ ακριβό, είναι ένα μη ανταγωνιστικό καύσιμο για την ηλεκτροπαραγωγή και αυτός είναι και ο λόγος που οι κυβερνήσεις την τελευταία δεκαετία, μεταξύ των οποίων και η δική σας, αναγκάστηκαν και μείωσαν, περιόρισαν τη χρήση. Θα σας πω, για παράδειγμα το 2017 επί δική σας κυβέρνησης το ποσοστό του λιγνίτη ήταν κοντά στο 31%, το 2019 έπεσε στο 20%.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τελειώνω, κύριε Πρόεδρε.

Και να πω και κάτι ακόμη, τι σημαίνει αυτό στην περίπτωση αυτή. Λόγω της μη λειτουργίας του εργοστασίου έχει συσσωρευτεί λιγνίτης έξω από την αυλή του συγκεκριμένου σταθμού. Το ξέρετε και εσείς ότι όταν έχει ακραίες καιρικές συνθήκες, όπως συνέβη στην περιοχή εκεί στο πολύ πρόσφατο παρελθόν, μπορεί πάρα πολύ εύκολα να προκληθεί αυτανάφλεξη και αυτό να δημιουργήσει άλλα περιβαλλοντικά προβλήματα, όπως και συνέβη και το ξέρετε. Βεβαίως, ευτυχώς η εταιρεία έλαβε τα κατάλληλα μέτρα και μέσα σε αυτά τα μέτρα ήταν να ανασταλεί η παράδοση του λιγνίτη από το ορυχείο στο Προσήλιο και, επομένως, αυτές οι μεταφορές σταμάτησαν για λόγους ασφαλείας, για λόγους προστασίας δημόσιας υγείας και προστασίας του περιβάλλοντος. Και εσείς είμαι σίγουρη ότι θα συμφωνήσετε με αυτό.

Αυτή είναι η πραγματικότητα. Το γιατί τώρα δεν έχουν πάει σε άλλη μονάδα, όπως αναφέρετε, στην «ΠΤΟΛΕΜΑΪΔΑ 5» είναι γιατί η «ΠΤΟΛΕΜΑΪΔΑ 5» είναι ακόμη σε δοκιμές απόδοσης και δεν έχει ακόμη τις κατάλληλες προδιαγραφές για να χρησιμοποιηθεί.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και έξι εκπαιδευτικοί συνοδοί τους από το «St Catherine British School».

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και δύο συνοδοί εκπαιδευτικοί από το 9ο Δημοτικό Σχολείο Αγίου Δημητρίου.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Και επειδή σήμερα βλέπετε αυτό που βλέπετε στη Βουλή γίνεται, όπως σας εξηγήθηκε από τους καλούς μας συνεργάτες, μια ειδική διαδικασία που προβλέπεται από τον Κανονισμό της Βουλής, ο λεγόμενος κοινοβουλευτικός έλεγχος. Δηλαδή, ένας ή μία Βουλευτής ρωτάει και ένας ή μία Υπουργός απαντάει και αυτό βέβαια στο κανάλι της Βουλής φαίνεται και ενημερώνεται ο ελληνικός λαός.

Με την ευκαιρία να πω ότι η τρίτη με αριθμό 712/12-2-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού με θέμα: «Να δοθεί άμεσα άδεια, με εξασφαλισμένα όλα τα δικαιώματα, στην αναπληρώτρια εκπαιδευτικό με δίδυμη επαπειλούμενη κύηση, η οποία υπηρετεί στη Διεύθυνση Πρωτοβάθμιας Εκπαίδευσης Ν. Ηρακλείου Κρήτης» δεν θα συζητηθεί λόγω κωλύματος του κυρίου Βουλευτή.

Επίσης, η τρίτη με αριθμό 698/8-2-2024 επίκαιρη ερώτηση δευτέρου κύκλου του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτσηπρος τον Υπουργό Υποδομών και Μεταφορών,με θέμα: «Φιλιατρινό Φράγμα. Τέσσερα χρόνια κυβερνητικής αδράνειας» δεν θα συζητηθεί κατόπιν συνεννόησης.

Και τώρα, κυρία Βέττα, έχετε τον λόγο για τη δευτερολογία σας.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρία Υπουργέ, μας είπατε δύο πράγματα ότι είναι εταιρική η συμφωνία εννοώντας την ιδιωτική ΔΕΗ πια, που εσείς την κάνατε ιδιωτική και έχει εκτοξευθεί και το ρεύμα στα νοικοκυριά και στις επιχειρήσεις πάρα πολύ και, από την άλλη, μας είπατε ότι είναι ακριβότερος ο λιγνίτης.

Μα, είμαστε σε μια μεταβατική συνθήκη. Δεν θα έπρεπε αυτή η Κυβέρνηση να πάρει υπ’ όψιν της τις ανάγκες των ανθρώπων της δυτικής Μακεδονίας; Αυτό το μπάχαλο το έχετε δημιουργήσει εσείς με τις δικές σας αποφάσεις για τη βίαιη απολιγνιτοποίηση, με τις δικές σας πολιτικές και οφείλετε να βρείτε λύσεις σε μια περιοχή που έχει προσφέρει τα μέγιστα για πάρα πολλά χρόνια και τώρα εγκαταλείπετε ουσιαστικά και την περιοχή και αυτούς τους ανθρώπους και το μότο σας είναι, όπως είπε και ο κύριος Πρωθυπουργός, αυτοί οι άνθρωποι να βρουν κάτι άλλο να κάνουν.

Τι να βρουν να κάνουν; Οι περισσότεροι από αυτούς τους ανθρώπους έχουν βάλει πωλητήρια σε πολύ σύγχρονα μηχανήματα που έχουν και φορτηγά και πολλοί σκέφτονται να φύγουν στο εξωτερικό. Αυτή είναι η λύση που προτείνετε;

Προχθές, ο κ. Γεωργιάδης δήλωνε στον «ΑΝΤ1» -είναι ο πρώην Υπουργός Ανάπτυξης- κατά λέξη ότι «η απολιγνιτοποίηση δεν έχει εφαρμοστεί» και επιπλέον δεν ήξερε ποια εργοστάσια έκλεισαν. Έλεγε η καρδιά του Αμυνταίου και είναι και από το Αμύνταιο ο ίδιος. Επίσης, θριαμβολογούσε ότι η «ΠΤΟΛΕΜΑΪΔΑ 5» λειτουργεί ήδη με φυσικό αέριο. Δεν ήξερε ότι δεν λειτουργεί, όπως είπατε εσείς και ότι είναι σε δοκιμές. Συνεννοηθείτε μεταξύ σας, επιτέλους, διότι πλήττεται μια περιοχή και όσο εσείς δεν έχετε ιδέα τι έχετε προκαλέσει στην περιοχή, η τοπική κοινωνία βιώνει τα αποτελέσματα αυτών των πολιτικών σας.

Δεν έχετε απορροφήσει ακόμη τα χρήματα από τη μετάβαση. Θα μπορούσατε εμπροσθοβαρώς να απορροφήσετε φέτος 770 περίπου εκατομμύρια και απορροφήθηκαν 65 εκατομμύρια και αυτά με απ’ ευθείας αναθέσεις.

Και, επίσης, έχετε -τι να πω;- τινάξει στον αέρα την τοπική οικονομία, χάνεται ΑΕΠ της περιοχής, φεύγει κόσμος, έχουμε τη μεγαλύτερη μετακίνηση πληθυσμού των ανθρώπων εκεί. Μιλάμε για εξήντα οικογένειες που ζητούν συγκεκριμένες απαντήσεις. Δεν γίνεται να σηκώνετε τα χέρια σας ψηλά και να λέτε ότι είναι μια εταιρική απόφαση. Πρέπει κάτι να κάνετε για αυτούς τους ανθρώπους.

Σας είπα προηγουμένως ότι η ζημιά τους είναι τεράστια και από την εκκαθάριση της «ΛΑΡΚΟ». Να σας θυμίσω ότι επί κυβέρνησης ΣΥΡΙΖΑ δεν υπήρχε τέτοιο χρέος στα δεδουλευμένα τους. Τα είχαν πάρει όλα τα δεδουλευμένα. Τώρα μιλάμε για εκατομμύρια που δεν έχουν λάβει, ενώ έχουν πληρώσει εισφορές και φόρους.

Επίσης, έχουν πάρα πολλές ζημιές, όπως σας είπα, με το κλείσιμο της γέφυρας. Ούτε σε αυτό κάνατε κάτι. Και τώρα δεν μπορούν να μεταφέρουν λιγνίτη και σε άλλους ΑΗΣ που λειτουργούν μέχρι την παύση του λιγνίτη. Μέχρι να πείτε ότι σταματάει η καύση του λιγνίτη θα μπορούσαν να μεταφέρουν σε άλλους ΑΗΣ αυτό τον λιγνίτη. Αυτή είναι η χαριστική βολή για αυτούς τους ανθρώπους, για αυτές τις οικογένειες. Και, βέβαια, και το ΑΕΠ είναι 60% ολόκληρης της περιοχής διότι καταλαβαίνετε ότι υπάρχουν γύρω γύρω άλλες δραστηριότητες.

Λοιπόν, ερωτώ τι θα κάνετε -σας είπα και δεν πήρα απάντηση- με αυτές τις συμβατικές υποχρεώσεις της ΔΕΗ με το αρχείο, πώς θα αξιοποιηθούν αυτά τα φορτηγά δημόσιας χρήσης για μεταφορά των αποθεμάτων σε άλλες περιοχές, σε άλλους ΑΗΣ, αν θα ενταχθούν σε οποιοδήποτε χρηματοδοτικό πρόγραμμα, καθώς δεν είναι επιλέξιμο ούτε για τα ελάχιστα προγράμματα που έχετε βγάλει μέχρι τώρα και πρέπει να αναλάβετε κάποιες πρωτοβουλίες.

Να σας πω χαρακτηριστικά ότι εάν μετέφεραν το 2% -το 2% μόνο!- του λιγνίτη που καίει αυτή τη στιγμή η «ΠΤΟΛΕΜΑΪΔΑ 5», ή που εν δυνάμει θα κάψει, θα μπορούσαν να επιβιώσουν. Και ξέρετε, αυτός ο λιγνίτης από το ορυχείο του Προσηλίου, όπως ήταν και ο λιγνίτης από το ορυχείο της ΛΑΡΚΟ, είναι βελτιωτικός, είναι πάρα πολύ μεγαλύτερης, υψηλής θερμικής απόδοσης. Να σας πω χαρακτηριστικά -έχω εδώ τα στοιχεία- ότι είναι πάνω από 2.000 KCal ανά κιλό, δηλαδή σχεδόν το διπλάσιο. Θα μπορούσε δηλαδή να αξιοποιηθεί αυτός ο βελτιωτικός λιγνίτης και από την άλλη, να μην μείνουν στον δρόμο οι εξήντα οικογένειες και ολόκληρη η περιοχή. Θα ήθελα συγκεκριμένες απαντήσεις, κυρία Σδούκου, γιατί μιλάμε για τις ζωές των ανθρώπων αυτών.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Βέττα.

Κυρία Υπουργέ, έχετε τον λόγο για τη δευτερολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κυρία Βέττα, ούτε εσείς ούτε εγώ μπορούμε με το ζόρι να στείλουμε τον λιγνίτη σε μια μονάδα που υποδεικνύετε, γιατί πολύ απλά υπάρχουν ειδικότεροι και από εσάς και από εμένα που έρχονται και λένε ότι ο λιγνίτης, για παράδειγμα, στη μονάδα της «ΠΤΟΛΕΜΑΪΔΑΣ 5», που είναι αυτή τη στιγμή σε δοκιμές, δεν έχει τις προδιαγραφές για να χρησιμοποιηθεί. Τι δεν καταλαβαίνετε; Τι δεν καταλαβαίνουμε; Αν δεν έχει τις προδιαγραφές να χρησιμοποιηθεί, με το ζόρι θα το βάλουμε;

Επίσης, στην άλλη μονάδα, στις μονάδες του Αγίου Δημητρίου, υπάρχουν ήδη δύο εκατομμύρια τόνοι εκεί, ή που είναι εκεί προς χρήση και αξιοποίηση, υπάρχει ήδη εκεί αυτή η ποσότητα. Τώρα, επειδή εσείς επιμένετε, αυτό που ζητάτε με τις ερωτήσεις είναι να παρέμβουμε και να υποδείξουμε σε μία ιδιωτική εταιρεία πώς θα ασκήσει την επιχειρηματική της δραστηριότητα, αυτό λέτε, από πού θα εξορύξει τον λιγνίτη, πώς θα το χρησιμοποιήσει. Νομίζω ότι αυτή είναι η δική σας εκδοχή για τη διοίκηση των επιχειρήσεων.

**ΚΑΛΛΙΟΠΗ ΒΕΤΤΑ:** Είναι δικές σας αποφάσεις, κυρία Σδούκου!

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Εσείς έτσι φαντάζεστε ότι διοικούνται οι επιχειρήσεις, κυρία Βέττα. Άλλωστε, αυτό είναι που οδήγησε, αυτό ακριβώς το «mentality» είναι που οδήγησε και στην απόλυτη απαξίωση και στο χείλος της καταστροφής τη ΔΕΗ στα χρόνια της δικής σας κυβέρνησης.

**ΚΑΛΛΙΟΠΗ ΒΕΤΤΑ:** Αφού το λέτε εσείς!

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):**

Επειδή μιλάτε για την απολιγνιτοποίηση, θα επαναλάβω, κυρία Βέττα, ότι η απολιγνιτοποίηση έχει γίνει με αποφασιστικότητα, έχει γίνει με σχέδιο και έγινε γιατί έπρεπε εμείς ήδη από το 2019 να έρθουμε και λόγω της δικής σας αδράνειας και της ολιγωρίας να σχεδιάσουμε πιο μακροπρόθεσμες λύσεις, όπως και με τη διείσδυση των ΑΠΕ άλλωστε, που έμειναν αναξιοποίητες στα χρόνια της δικής σας θητείας. Η απολιγνιτοποίηση, όπως και το σχέδιο για τη δίκαιη αναπτυξιακή μετάβαση, είναι μια στρατηγική επιλογή της Κυβέρνησης. Θα βοηθήσει στη μείωση του ενεργειακού κόστους, θα περιορίσει τις εκπομπές των ρύπων.

Όμως, επειδή έρχομαι και εγώ και στέκομαι πάρα πολύ στο ζητούμενο, οι δουλειές των ανθρώπων, αυτό είναι το ζητούμενο, κυρία Βέττα. Η δίκαιη αναπτυξιακή μετάβαση σε αυτό στοχεύει, κυρία Βέττα, στο να ενισχύσει τις θέσεις απασχόλησης και να βελτιώσει το βιοτικό επίπεδο των κατοίκων.

**ΚΑΛΛΙΟΠΗ ΒΕΤΤΑ:** Συγκεκριμένα πείτε μας!

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):**

Και σε αυτό αποσκοπούν όλες οι δράσεις που διαρκώς προκηρύσσονται. Άκουσα προχθές, χθες στον Αναπληρωτή Υπουργό, τον κ. Παπαθανάση, που προκήρυξε τέσσερις καινούργιες δράσεις, 280 εκατομμύρια ευρώ -από ό,τι ξέρω- για ενίσχυση μικρομεσαίων επιχειρήσεων, μεγάλων επιχειρήσεων, άλλη μία έμπρακτη απόδειξη του ενδιαφέροντος να στηρίξουμε, να ενισχύσουμε την επιχειρηματικότητα.

Γνωρίζετε ότι έχουμε δεσμεύσει ακόμα 1,63 δισεκατομμύριο ευρώ ακριβώς προς αυτή την κατεύθυνση με έξι προτεραιότητες, μεταξύ των οποίων μεγάλη βαρύτητα στην ενίσχυση της επιχειρηματικότητας, στην αναβάθμιση των δεξιοτήτων του εργατικού δυναμικού των επηρεαζόμενων περιοχών.

Να σας πω ότι για το πρώτο τρίμηνο του 2024 προβλέπεται να εξειδικευτούν -γιατί ρωτήσατε ποιες δράσεις, τι ακριβώς γίνεται επί του πρακτέου- έξι νέες δράσεις, 380 εκατομμύρια ευρώ, άλλα 70 εκατομμύρια ευρώ για τη σύσταση Ταμείου Χαρτοφυλακίου Δίκαιης Αναπτυξιακής Μετάβασης, που θα υλοποιήσει η Ελληνική Αναπτυξιακή Τράπεζα, πόροι που θα αξιοποιηθούν για τους οκτώ λιγνιτικούς δήμους και συνεχίζουμε.

Εγώ αυτό που θέλω να τονίσω είναι ότι μέσα από όλο αυτό το πλέγμα των δράσεων -βεβαίως, θέλει πάρα πολλή δουλειά ακόμη, θα συμφωνήσω ότι έχουμε πολύ δρόμο να διανύσουμε ακόμη- μέσα από την εντατική προσπάθεια που καταβάλλουμε νομίζω ότι θα έχουμε το αποτέλεσμα που θέλουμε για την περιοχή, πολύ καλύτερο από το αναμενόμενο, σίγουρα όχι –έτσι- με αυτή την γκρίζα πραγματικότητα που θέλετε εσείς να το παρουσιάζετε, γιατί έχουμε και στόχο, έχουμε και πρόγραμμα και τη βούληση όλες αυτές οι περιοχές, κυρία Βέττα, να αναπτυχθούν προς τον καλύτερο δυνατό τρόπο.

Σας ευχαριστώ.

**ΚΑΛΛΙΟΠΗ ΒΕΤΤΑ:** Για τους ανθρώπους δεν μας είπατε τίποτα! Να βρουν κάτι άλλο να κάνουν;

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πολύ, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 11.15΄ λύεται η συνεδρίαση για τη Δευτέρα 19 Φεβρουαρίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**